Uberan - Euskal Idazleen Elkartea - Demagun Europako hizkuntza ttipi batean idazten duzula\nDemagun Europako hizkuntza ttipi batean idazten duzula\nDonostia 2016-k Anjel Lertxundiri eskani zion "karta zuriaren" emaitzarekin, Demagun ehun urte barru liburua plazaratu berri dute. Orioko idazleak honetarako baliatu zuen mandatua: "hizkuntza hegemoniko batetik ari diren idazleek alderantzizko bidea egin dezatela". Itzultzaile eta idazle batzuen hausnarketak dira liburuan jaso direnak.\nDonostia 2016-k karta zuria eman zion Anjel Lertxundi idazleari: “gutun zuri hori nahi bezala bete ezazu”. Demagun gonbidapen bat jasotzen duzula / Demagun bestearen larruan jartzeko eskaera bat dela gonbidapen hori / Demagun Hemingway bertsolari-plazetara ere joaten zela / Demagun Marcel Proust Errexilen uda pasatzen Paulino Uzkudunekin / Demagun zergatik ez duzun zuk ere gure gonbidapena onartuko / Demagun Europako hizkuntza nagusi batean idazten duzula / Demagun Europako hizkuntza ttipi batean idatziko bazenu zer sentitu eta zer idatziko zenukeen jakin nahi dugula gonbidapen horren bidez. Hitzok Anjel Lertxundirenak dira eta Demagun ehun urte barru egitasmoaren nondik norakoa ezin hobeto azaltzen dute.\nDonostia 2016-ren proposamenari, hortaz, baiezkoa eman eta hizkuntza gutxituetan idazteak dakarrenari buruzko gogoeta egitea otu zitzaion. Gai honen bueltan, bi solasaldi gidatu zituen iazko abenduan. Lehen saioan, Javier Cercas idazlea, Marie Darrieussecq idazlea eta Adan Kovacsics itzultzailea izan ziren protagonistak.\nBigarren saioan, itzultzailearen lanean erreparatu zuten. "Demagun itzultzailea dela mamua / Ghost in Translation" izeneko mahainguruan, Karlos Cid eta Miguel Saenz itzultzaileak eta Raul Zelik idazlea aritu ziren solasean.\nOrain, bi saio hauetako pasarte esanguratsuenak batu dituzte Demagun ehun urte barru izeneko liburuan. Xabier Olarrak egin ditu editore lanak.\nAipaturiko hitzaldiak iazko abenduan egin ziren baina liburua aurreko astean aurkeztu zuten hedabideen aurrean, maiatzaren 11n hain zuzen. Biharamunean, jendaurreko solasaldi bat egin zen Donostiako Tabakaleran. Xabi Payak egin zituen aurkezle lanak eta Goizalde Landabasok gidatu zuen mahaingurua. Koro Navarro, Xabier Olarra, Anjel Lertxundi eta Harkaitz Cano aritu ziren hizlari lanetan. Donostia 2016-k, Euskal Idazleen Elkarteak eta EIZIE-k antolatu zuten solasaldia. Tabakalerakoak eman zuena bideo honetan jasoa dago, bere osotasunean.


EUSKAL KULTURAKO ERAGILEAK AURREZ AURRE EZAGUTZEKO AUKERA | Eguneko gaiak | GARA Euskal Herriko egunkaria\nDiskoetxeek formula berriak bilatu behar izan dituzte formatu digitala gailentzen den aroan\nKontzertu batean sartzerik ez bazuten, bisitariak hurrengoa hasi zain geratzen ziren\n«Ilara dago», izan zen atzo Durangoko Azokan gehien entzun nuen esaldia. Ilara zegoen Ahotseneko kontzertuetara sartzeko, ilara zegoen hainbat liburu erosteko, ilara zegoen musikariek diskoa sinatzeko, ilara zegoen solasaldietara sartzeko... eta, bai, komun eta tabernetan ere ilarak zeuden.\nGoizean goiz jendetza zen nagusi Ahotsenea kanpoan. Alex Sarduiren kantak entzuten ziren kalean, eta bertan pilatzen ziren hamarnaka pertsonak horrekin konformatu behar izan zuten, sartzea ezinezkoa zelako. «Gatibu ikustera etorri gara, baina jada hurrengo kontzertura geratuko gara. Badakizu nork jotzen duen?», galdetu zuen gizon batek. Nogen taldea zen hurrengoa, eta ondoren Txapelpunk. Azken hori ikusi nahi zutenak ere ilaran zeuden jada. Atzoko eguna lasaitasunez hartzekoa zen. Izan ere, orokorrean oso jendetsua izaten ari bada aurtengo edizioa, atzoko eguna bereziki jendetsua izan zen, asteburua, jaieguna eta eguraldi aparta lagun.\nDurangoko Azoka euskal kulturaren plaza dela baliatuz, aurkezpen ugari egiten dira bertan. Horien artean Bertsozale Elkarteak egindako azterketa soziologikoa aurkeztu zuten atzokoan. Horren harira, Igor Elortza, Maialen Lujanbio eta Beñat Gaztelumendi izan ziren hizlari. Elortzak esan zuen elkartea bera sozializaziorako gune bat dela, «eztabaidatzeko, adosteko eta gauzatzeko» balio duena. Era berean, Lujanbiok gaineratu zuen bertsolaritza «gizarte mugimendu» bat bezala ulertuz, aletxo bat jar dezakeela zentzu artistikotik harago.\nGaztelumendik, bere aldetik, aipatu zuen Bertsozale Elkartearen azken azterketa 2006koa zela eta orduko hartan ez zuela parte hartzeko aukerarik izan, baina, orain, 12 urte geroago, ulertu dutela datorren hamarkadan gailenduko den belaunaldiari begiratzeko unea dela. Horren erakusle, egin dituzten bileretan, parte hartu dutenen erdiak bera baino gazteagoak izan dira, eta horrek erakusten du «gazteak egon badaudela», baina, agian, helduek ulertzen ez dituzten lekuetan eta egun sortzen ari diren klabeetan.\nLandako barruan leku batetik bestera joatea ez zen batere erraza, alde batetik, jendetza zebilelako, eta, bestetik, tarteka sinaduren zain zeuden erosleen multzoak sortzen zirelako. Berri Txarrak taldeko abeslari Gorka Urbizu gelditu gabe diskoak sinatzen ari zen. Errotulagailuaren tinta oraindik hezea zuen diskoa poltsan gorde eta aitari honakoa esan zion neskatxa batek: «Orain, Egurra Ta Kitto!». Aitak azpeitiarrek sinatutako diskoa badutela esan eta Orduan Esne Beltza hautatu zuen neskatxak, hori bai, stand horretan ez zegoen musikaririk eta interesa galdu zuen...\nAurrerago, zurrunbilo ikaragarria zegoen. Aiora Renteriaren ile urdina ageri zen berari begira zituen burutxoen artean. Jator eta irribarretsu ari zen bere sinadura Zea Maysen lan berrian etengabe jartzen. Eta pixka bat aurrerago, “zeamaystarren” multzoarekin ia bat eginda, “gatibutarrak” zeuden. Ahotseneko kontzertua amaitu eta segituan abiatu ziren izkina egiten duen euren txokora. Posizio horrek espazio pixka bat gehiago ematen die, standean diskoak saldu eta alboan sinatu eta argazkiak ateratzeko.\nLiburuak saltzen dituzten postuetan ere nabari zen jendetza. Nabarralderen standean Adur Larrea marrazkilaria zegoen, “Maria Zugarramurdikoa” komikian sinaduren ordez marrazkiak egiten, eta lan bera zuen Dani Fanok ere Astiberriko postuan “Migel Marmolen hamaika eta bat jaiotzak” lanarekin. GARAko txokoan Jokin Urain eta Mertxe Aizpurua zeuden, eta Txalaparta argitaletxearenean Joseba Asiron eta Aitor Agirrezabal. “Entzun!”-en standen Paul Urkijo “Errementari” filmeko zuzendaria zegoen, Goya sarietarako 22 izendapen jaso berri.\nLeihotikan taldearen biniloa erosi berri zuen bisitari batek kontatu zigun formatu horren zalea dela eta orain modan jarri dela aprobetxatu egin behar zuela. Lisabören biniloa ere bazeraman poltsan. Egia esan, diskoetxeek formula berriak bilatu behar izan dituzte formatu digitala gailentzen den aroan. Disko kutxen barruan kantak MP3 formatuan biltzen dituzten USB giltzak saltzen dituzten taldeak ikusi ditugun bezala, CD arrunten alboan bilduma zaleentzat apartak diren biniloak ere ikusi ditugu.\nHaurrei balioak irakatsiz\nBisitarien arreta deitu zuen beste ekitaldi bat “Baloreak” proiektuaren aurkezpena izan zen. Ahotseneko solasaldietarako aretoan egin zuten eta aurreko hitzaldia amaitu aurretik, jada jende piloa zegoen kanpoan zain. Taldea osatzen duten Iratxe Reparaz, Joseba Razkin, Pello Reparaz eta bost haurrek ere ezin zuten barrura sartu. Pello Reparazek hitza hartu eta jendeari eskatu zion argazkiak atera edo diskoak sinatzean nahi bazuten, proiektuaren berri izan nahi zutenei lekua uzteko, ondoren geldituko zirela jarraitzaileei kasu egiten. Gaztetxo pila bat atera ziren orduan. Ondoren, hitza bete eta ia ordubete gelditu zen jarraitzaileekin argazkiak ateratzen abeslaria.\nSolasaldian Luna, Asier, Iradi, Netsanet eta Kaiet aurkeztu zituen, Baloreak proiektuko benetako protagonistak. Reparaz bera eta Razkin musikariak izateaz gain irakasleak ere badirenez, bi arloak uztartu nahi izan dituzte. Hala, casting bat egin zuten bost haurrak hautatzeko. Txikien lana izan da beste tokietako umeekin hitz egin eta proposatutako balioei buruz gogoeta egitea. Kantak bildutako materialarekin osatu dituzte.\n«Gurasoek zapatilak lotzeko esaten dizute, baina ez diezu kasurik egiten. Lagun batek esaten dizu, eta kasu egiten diozu», esan zuen Razkinek Baloreak zertan datzan laburtuz. Iratxe Reparazen lana proiektuari irudi koherente bat ematea izan da, diskoaren azaletik hasiz, non parte hartzaileen aniztasuna islatzen den.


«Nire kezka da datorren ikasturtea modu presentzialean hastea eta kito, pasatutakoaz ez ezer ikasi izana» | erritarrak | GAUR8 - mila leiho zabalik\nJakindun hezkuntza plataformaREN sortzailea\n«Online» hezkuntzako edukiak eguneko 24 ordutan daude eskura. Horrelakoak sortzen ditu Jakindunek, oraingoz, DBHko eta Batxilergoko ikasleentzat. «Online» hezkuntza eta presentziala osagarriak izan daitezke eta ikusitakoak ikusita, biak nola uztartu eta indartu serio pentsatzen hasteko unea dela uste du Riosek.\n«Nire kezka da datorren ikasturtea modu presentzialean hastea eta kito, pasatutakoaz ez ezer ikasi izana»\nDuela hiru urte sortu zuen Jakindun hezkuntza plataforma lagun talde batek finantziazio pribatuarekin. Euskarazkoa da, doakoa eta zientzia kontzeptuak erraz eta labur azaltzen dituzten bideoz hornitua dago. Plataformaren helburu nagusia DBHko eta Batxilergoko ikasleen eskura euskarazko bideoak jartzea da, azalpen errazekin, zailak egiten zaizkien ikasgaiak hobeto uler ditzaten.\nItxialdiarekin, egun batetik bestera, hezkuntza etxe barrura sartu da eta online modua nagusitu da. Inor ez zegoen prest eta batzuk besteak baino abilago moldatu dira, baina derrigorrezko esperimentua sekulakoa izan da. Jakindunekoek espero dute tsunami moduan etorri den ikasgaia etorkizunerako baliatzea. Ez dadila ezerezean geratu.\nCovid-19ak eragindako krisiak arlo asko astindu ditu. Hezkuntzarentzat zer kolpe klase izan da?\nUne batetik bestera eta prestakuntza aproposik izan gabe, hezkuntza mundua online modura pasatu da. Horretarako beharrezkoa da formakuntza –irakasleak, ikasleak eta, oro har, hezkuntza komunitate osoa prestatuta egotea–, beharrezkoak dira tresnak –ordenagailuak, konexioak...– eta baita edukiak ere. Ez da gauza bera eduki bat modu presentzialean ematea edo online ematea. Berehala konturatu ginen olatua, tsunamia, ailegatu zela eta ez geundela batere prestatuak horri aurre egiteko.\nErantzuna asimetrikoa izan da; ikasle batzuek besteek baino baliabide gehiago izan dituzte eta irakasle batzuk besteak baino azkarrago moldatu dira. Edukiak ere gutxi samar eta sortu egin behar.\nBeti izan dugu buruan online formakuntza, online hezkuntza, beharrezkoa zela hiperkonektatutako mundu honetan. Baina ez geunden horretarako prestatuta. Ikusi dugu hezkuntza “pribatizatu” egin dela nolabait. Finean, modu presentzialean egitean, hezkuntza modu publikoan egiten da; baliabide bertsuak daude denentzat. Desberdintasunak orekatu egiten dira, ez guztiz hala ere. Baina modu presentzialean ari garenean irakaslea eta sistema orokorrean saiatzen dira desberdintasunak orekatzen edo, gutxienez, samurtzen. Aldiz, hezkuntza etxe barrura sartu denean, galdu egin da orekatzeko gaitasun hori. Eta galdu dugu ez geundelako prestatuta; ez bakarrik tresnak ez genituelako prest, filosofikoki ere ez geundelako prestatuta online hezkuntza horretarako.\nPresentzialetik «online»-ra, zein desberdintasun daude? Zein dira gako nagusiak?\nKonturatu gara –eta bagenekien aurretik ere– klaseak emateko modu desberdinak daudela. Orain arte erabili den metodoa da horietako bat: klase magistrala. Irakasleak edukiak azaltzen ditu eta ikasleek eduki horiek entzun eta barneratu egiten dituzte. Bideo dei batean arreta eta harremana mantentzea oso zaila da. Frogatuta dago psikologikoki arreta mantentzea oso zaila izaten dela tresna telematiko horiekin. Horregatik, beharrezkoa da beste modu edo metodo batzuk erabiltzea: proiektuak proposatu, edukiak bideoetan edota bestelako euskarrietan zabaldu, zalantzak irakaslearekin partekatu… Badaude moduak eta metodo horien inguruan modu teorikoan aritu da orain arte hezkuntza oro har. Baina bat-batean, egun batetik bestera, metodo horiek erabiltzera behartuak egon gara. Horregatik sortu da estres une hori.\nIkasketa telematikoak ikaslearen parte hartzea bultzatu behar du gehiago, ezta?\nBai. Ikasleak bere etxean landu ditu edukiak, askotan bakar-bakarrik. Une askotan gurasoen laguntza ere behar izan du. Eta zalantzak irakaslearekin partekatzeko aukera ere izan du. Baina modu presentzialeko klase magistral hori online modura eramatea ez da irtenbidea. Horrek ez du funtzionatzen eta beste bide batzuk ireki behar dira. Zorionez, irakasleek sekulako ahalegina egin dute moldatzeko eta baita familiek ere. Baina hiru hilabete hauetan egoera oso-oso konplexua izan da. Akaso eutsi diogu, egindakoa nahikoa izan da ezohiko egoerari eusteko, baina etorkizunari begira beste metodo batzuk eta edukiak behar-beharrezkoak dira.\nJakindun hezkuntza plataformak, hain justu, laguntza bideoak eskaintzen ditu; ikasleentzat, irakasleentzat eta gurasoentzat lagungarri.\nDuela hiru urte sortu genuen plataforma, erabat egoera desberdinean. Gure asmoa euskarazko eta kalitatezko materiala online eta bideo formatuan eskaintzea da. Lagun talde bat gara eta finantziazio pribatuarekin aritzen gara, ez dugu laguntza publikorik. Elkarte bat sortu dugu hau guztia aurrera eramateko eta ez daukagu irabazteko asmorik.\nOrain, bizi izan dugun egoerarekin, konturatu gara baliabideak izatea oso garrantzitsua dela. Jakindun proiektuak ez du betetzen, ezta gutxiago ere, dagoen hutsunea. Baina gure helburua izan da irakasleei, ikasleei eta gurasoei laguntzeko tresna bat eskaintzea.\nNik bi seme dauzkat eta konturatuta nengoen askotan etxeko lanak egiteko bideoak eta bestelako baliabide teknologikoak erabiltzen zituztela. Ni eta beste batzuk konturatu ginen euskaraz ez dagoela baliabide asko. Eduki gehienak gazteleraz eta ingelesez daude. Eta gure haurrek askotan ez dakite erro karratua nola esaten den gazteleraz. Garrantzitsua ikusten genuen euskarazko baliabideak izatea. Guk Jakindunen prestatzen ditugun bideoek hezkuntza prozesuarekin jarraitzeko laguntza eskaintzen dute eta euskaraz.\nDBHko eta Batxilergoko ikasleei zuzendutako bideoak dira eta eduki zientifikoak dituzte.\nBai. Matematika, fisika eta kimikarekin hasi gara. Gure baliabideak ez dira infinituak eta nondik hasi aukeratu behar genuen. Gure inspirazioa gaztelerazko Unicos plataforma izan da. Oso arrakastatsua da eta konturatu ginen kontsulta gehienak matematikaren ingurukoak zirela. Horregatik hasi ginen horrekin. Baina etorkizunari begira gure asmoa da edukiak zabaltzea DBH eta Batxilergoari begira. Eta, horrez gain, akaso Lehen Hezkuntzarekin ere hasiko gara.\nGarrantzitsua da «online» hezkuntzan euskarak presentzia izatea.\nZalantzarik gabe. Hizkuntza batek bizirik egoteko toki guztietan egon behar du. Sarean euskararen presentzia indartzeko ahalegin ugari egiten dira, baina konturatzen ginen hezkuntzaren arloan gabezia zegoela. Egon badaude hezkuntzari lotutako edukiak, baina ez asko.\nOrain derrigorrez ezagutu dugu «online» hezkuntza, egoerak behartuta. Gauza asko galtzen dira; keinuak, begiradak, zalantzak, egonezinak askotan ez dira ikusten pantailaren bestaldean.\nBai, konplexua da. Ikasleak aurrean dituenean, irakaslea konturatzen da azalpena jarraitzen duten edo ez, igartzen du jakin minik sortzen ote zaien, zerbaitetan sakondu behar ote duen... Oso konplikatua da pantailaren beste aldean aurpegiak ikustea, ikasle guztiak ikustea eta emozioak identifikatzea. Online hezkuntza sekulako ahalegina da irakaslearentzat eta ikaslearentzat.\nAhal bada hezkuntza presentziala, baina telematikorako prest.\nBai. Biek bateragarriak eta osagarriak izan behar dute, bat ez da bestearentzat mehatxua. Ikasi egin behar dugu bi moduak nola uztartu eta nola erabili hezkuntza prozesua indartzeko. Ez dakigu nolakoa izango den datorren ikasturtea, baina orain gertatu denetik ikasketak atera beharko ditugu. Prestatu egin behar dugu gertatu daitekeenaren aurrean erantzun egokiak emateko. Pasatu dugun guztia ezin da alferrik izan, zerbait ikasi behar dugu honetatik. Nire kezka da datorren ikasturtea modu presentzialean hastea eta kito, pasatutakoaz ez ezer ikasi izana. Kontrakoa izan behar du; hezkuntza presentziala eta telematikoa indartzeko moduak prestatu behar ditugu, ez berriz konfinamendu bat gertatuko delako, hezkuntza prozesua bera aberasteko eta indartzeko baizik. Agerian geratu dira ditugun gabeziak. Orain arte teorian asko aipatu da online hezkuntza, baina ez da oso serio hartu izan, saiakera ahulak izan dira. Orain konturatu gara zein garrantzitsua den prest egotea, zein lagungarria izan daitekeen eta zein beharrezkoa.\nJakinduneko bideoek ulermena laguntzen dute. Eta ulermena da ikasketa prozesuaren abiapuntua, ezta?\nBai. Gerta daiteke klasean entzundakoa ez oso ondo ulertu izana eta Jakindunera jotzea ulertzen saiatzeko. Gerta daiteke bideoa ikusita ere ez ulertzea eta irakaslearengana joatea zalantza argitzeko. Hori da ikasketa prozesua. Online munduaren abantaila da une oro irekita dagoela, beti dagoela eskura. Ez da oso garestia, kalitatezkoa izatea zaindu behar da, baina 24 ordutan ikasketa bat eskura daukazu. Modu presentzialarekin uztartuz gero, aukera asko eskaintzen ditu online hezkuntzak.\nUnibertsitatera Sartzeko Ebaluazioaren azterketak ate joka dauden honetan, horiei begira ere jarri zarete.\nBai, gure asmoa da datorren astean plataformara eta Youtubera bideo berriak igotzea, azterketa horiek egin behar dituzten ikasleei laguntzeko. Hamar-hamabost bat bideo izango dira eta matematikako gai garrantzitsuenak jorratuko ditugu bideo horietan.\nOso egoera berezian iritsiko dira ikasleak aurten Unibertsitatera Sartzeko Ebaluaziora eta garrantzitsua da denon artean ikasle horiei laguntzeko ahalegina egitea. Laguntza guztia beharko dute. Beren hezkuntza prozesuan une garrantzitsua da eta zoritxarrez baldintza oso ezohikoak dira aurtengoak.\n«Hezkuntza etxe barrura sartu denean, galdu egin du ikasleen arteko desberdintasunak orekatzeko gaitasuna. Ez geunden prestatuta; ez bakarrik tresnak ez genituelako prest, filosofikoki ere ez geundelako prestatuta ‘online’ hezkuntza horretarako»\n«Hezkuntza presentziala eta telematikoa indartzeko moduak prestatu behar ditugu, ez berriz konfinamendu bat gertatuko delako, hezkuntza prozesua bera aberasteko eta indartzeko baizik. Agerian geratu dira ditugun gabeziak»


Kooperatibak dira maila sozialean ondoen aintzatetsitako enpresa-sozietateak – OVES-GEEB\nKooperatibak dira maila sozialean ondoen aintzatetsitako enpresa-sozietateak\n16 uztaila, 2021 | Kategoriarik gabe\nUneko orria Kooperatibak dira maila sozialean ondoen aintzatet...\nEuskadiko Kooperatiben Kontseilu Gorenak Kooperatiben Nazioarteko Eguna dela-eta egindako pertzepzio-azterketa aurkeztu zuen, “Elkarrekin hobeto berreraiki” lemapean.\nEnpresa kooperatiboaren balioak indartu egin dira pandemiaren urte honen ondoren. “Gaur inoiz baino beharrezkoagoa da pertsonak protagonista izango dituen eta guztion onerako izango den eredu ekonomikoa. Krisi honetatik hobeto atera nahi badugu, lankidetzan aritu behar dugu”. Mezu hori zabaldu zuten Euskadiko Kooperatiben Mugimenduak eta Eusko Jaurlaritzako Lan Sailak uztailaren 3an egin zen Kooperatiben Nazioarteko Eguna zela eta. Aukeratutako lema, “Elkarrekin hobeto berreraikitzea”.\nOspakizun horrek Euskadiko Kooperatiben Kontseilu Gorenaren (CSCE-EKGK) pertzepzio-azterketa aurkezteko balio izan zuen. Azterketa horren arabera, euskal herritarrentzat kooperatibak dira maila sozialean hobekien aintzatetsitako enpresa-gizartea.\nElena Pérez Barredo Eusko Jaurlaritzako Lan eta Gizarte Segurantza sailburuordeak, Patxi Olabarria Euskadiko Kooperatiben Kontseilu Goreneko presidenteak eta Rosa Lavín Euskadiko Kooperatiben Konfederazioko lehendakariak kooperatibek ekonomiaren eta gizartearen berreraikuntzan duten garrantzia nabarmendu zuten Bilbon.\n“Urte oso gogorretik gatoz, eta zalantzak ditugu oraindik. Oraindik lan asko dago egiteko. Baina bada zerbait ikusi duguna: kooperatibak beste enpresa batzuk baino erresilienteagoak izan direla. Aurre egiten jakin dute eta irteteko hobeto prestatuta daude”, esan zuen Lan sailburuordeak.\nPatxi Olabarria CSCE-EKGKko lehendakariak, berriz, honako hau adierazi zuen: “Euskadik erreferentzia izaten jarraitzen du nazioarteko kooperatiben ereduan, eta zailtasunak zailtasun, hazten jarrai daitekeela erakutsi du”.\nOlabarriak kooperatibismoari eta kooperatibei buruzko 650 inkesten bidez egindako pertzepzio-azterketaren emaitzak aurkeztu zituen. Azterlanak hainbat alderdi lantzen ditu, hala nola kooperatibismoari buruzko ezagutza maila, sozietate kooperatiboen irudia eta zein diren ezagunenak. “Ondorio nagusia da sozietate kooperatiboak direla maila sozialean ondoen ezagutzen den enpresa-gizarte mota, eta horrek asko pozten gaitu”, azpimarratu zuen.\nKooperatibismoaren irudi on hori hurbiltasun-sentimenduaren bidez berresten da, inkestatutako pertsonen %66k kooperatiba batean lan egiten duten senideak edo lagunak baitituzte. Gainera, kooperatiba-sozietateei kontzeptu eta balio hauek esleitzen zaizkie esklusiboki: aberastasun partekatua (% 79,7), pertsonen parte-hartzea (% 78,5) eta langileen konpromisoa (% 60,2).\nElkartasuna, gardentasuna eta pertsona zentroan kokatzea dira kooperatibei gainerako enpresei baino gehiago lotzen zaizkien ezaugarriak. Hori dela eta, kooperatibek gomendio-indize hobea lortzen dute lan egiteko leku gisa, kalitatezko enpleguarekin lotuta.\nGehien ezagutzen diren kooperatibak nekazaritzakoak eta etxebizitzakoak dira; hala ere, adibide zehatzak aipatzean, gehienak lan elkartukoak dira —industrialak, eraikuntza eta zerbitzuak—. Azterlanaren arabera, hauek dira ezagunenak: Grupo Mondragón, Eroski, Fagor, Irizar, Laboral Kutxa, Ulma, Orona, LagunAro, Maier eta Danobat.\nCSCE-EKGK pozik agertu zen euskal kooperatibek duten irudi onarekin, eta erronka hauek nabarmendu zituen: “kooperatibismoa bere aniztasun osoan onartzea eta gazteriaren arteko kooperatibismoaren ezagutza areagotzea”. Horrez gain, kalitatearen, iraunkortasunaren eta aukera-berdintasunaren ezaugarriak indartu zituen.\n« In4BTE europar proiektuaren ekitaldi nagusia egin du ASLE-k\nOporretan goaz »


Foru hauteskundetarako hautagaitzak aurkeztu ditu EAJk - Debagoiena - Goiena.eus\nForu hauteskundetarako hautagaitzak aurkeztu ditu EAJk\nMirari Altube 2018-12-15 15:28\nMarkel Olano (Oria), Eider Mendoza (Bidasoa-Oiartzun), Maria Eugenia Arrizabalaga (Deba-Urola) eta Xabier Ezeizabarrena (Donostialdea) izango dira jeltzaleen zerrendaburuak 2019ko maiatzeko Gipuzkoako foru hauteskundetan. Deba-Urola barrutiko zerrendan, gainera, hiru debagoiendar daude: Aintzane Oiarbide, Xabier Otxoa eta Jose Ramon Zubizarreta.\nForu hauteskundeetarako EAJren hautagaitzek Herrialde Batzarraren onespena jaso dute eta, ondoren, jendaurrean aurkeztu dituzte, gaur goizean, Donostiako Kursaalean; 150 pertsona inguruk hartu dute parte topaketan, besteak beste, alderdi jeltzalearen zuzendaritzako kideak eta Gipuzkoako hainbat kargu publiko.\nJeltzaleen ezaugarriak balioan jarri\nGipuzko Buru Batzarreko presidente Joseba Egibarrek, adierazi du Gipuzkoan "aldaketa sakona" eman dela EAJ erakundeetara iritsi zenetik, orain dela lau urte, eta jeltzaleen ezaugarriak jarri ditu balioan: "Aurrerakoia arlo sozialari dagokionean; fidagarria ekonomikoan; eta egingarria, politikoan".\nGBBko presidente eta legebiltzarreko bozeramaileak aste honetan Jaurlaritzak eta EH Bilduk burutu duten aurrekontuen negoziazioa ere izan du berbetarako gai: "Egin daitekeen gauzarik okerrena da amildegi bat bi jauzitan gurutzatzea ez daudelako bi alde. Akordioetara ailegatzeko zubiak eraiki behar dira, zutabe sendoak sortu, baina nahiago izan dute amildegira jauzi egin". Datozen hauteskundeei begira, adierazi du EAJk hiru zutabe nagusiren inguruan lan egiten jarraituko duela: arlo soziala, ekonomikoa eta politikoa.\nEkintzaren aldeko hautua\nGipuzkoako diputatu nagusirako hautagai den Markel Olanok, esan du egungo agertokia ziurgabetasun politiko, ekonomiko eta sozialez beteta ageri dela, eta horren aurrean, ekintzaren aldeko hautua egin du Olanok. "Herri eta herrialde ekonomikoki aurreratua eta sozialki kohesionatua izaten jarraitu nahi badugu, beharrezkoa da aldatu eta etorkizun berria eraikitzea", adierazi du.\nEra berean, ez dela nahikoa jendearen boza eskatzea zioen ekitaldian: "Herritarren inplikazioa lortzea ezinbestekoa da gure sistema suntsitu nahi duten populista eta demagogoei aurre hartzeko modu onena delako".\nMaria Eugenia Arrizabalaga, Deba-Urolako hautagaia\nDeba-Urolako hautagaitzaren buru izango den Maria Eugenia Arrizabalagak egungo sistema instituzionalak duen berritzeko beharra nabarmendu du: "Erakunde sistema berria behar dugu, gure etorkizuna eraikitzea ahalbidetu diguna, eta herri honen erabakitze eskubidearen instituzionalizazioari ateak irekiko dizkiona". Eta horretarako modu bakarra "gizartea barne hartu eta berarekin elkarlanean" jardutea dela, gaineratu du. Preso dauden Kataluniako politikariak ere izan ditu gogoan eta babesa erakutsi die.\nDeba-Urolako zerrendan hiru debagoiendar ere badaude: Bergaran bizi den Aintzane Oiarbide, Xabier Otxoa aretxabaletarra eta Jose Ramon Zubizarreta eskoriatzarra.\nDeba-Urola hauteskunde barrutirako GBBaren proposamena:\n1. Maria Eugenia Arrizabalaga Olaizola\n2. Imanol Lasa Zeberio\n3. Aintzane Oiarbide Iruretagoiena\n4. Xabier Altuna Larrañaga\n5. Andrea Arriola Ferrer\n6. Arantxa Zubizarreta Artetxe\n7. Xabier Otxoa Muñoz\n8. Ane Azkoitia Urteaga\n9. Jon Ander Azpiroz Otaegi\n10. Nerea Aldai Garate\n11. Ivan Iriondo Axpe\n12. Maialen Gurrutxaga Uranga\n13. Aitor Urresti Martinez\n14. Jose Ramon Zubizarreta Alegria\n1. Miren Elixabete Huegun Arruabarrena\n2. Jesus Arana Gomez\n3. Nekane Iribar Iriondo\nDeba-Urola barrutiko zerrendako lehenengo lau hautagaiak: Xabier Altuna (Azpeitia), Imanol Lasa (Zarautz), Maria Eugenia Arrizabalaga (Zumaia), Aintzane Oiarbide (Beasain) eta Joseba Egibar (GBBko presidentea).


Ane Ortiz: “Ez gara berdinak, behar ditugu aukera berberak” – Guraso.eus\nAne Ortiz: “Ez gara berdinak, behar ditugu aukera berberak”\nHezkidetzari buruzko formakuntza saioak egin ohi ditu Matiz elkarteko Ane Ortiz Ballesterosek. Gizartean errotuta dauden hainbat sinismen eta jokabide jartzen ditu ezbaian, eta gauzak aldatzeko neska-mutikoei erreferente berriak eskaini behar zaizkiela azpimarratzen du.\nMatiz elkarteko Ane Ortiz Ballesteros, jostailu katalogoei buruz.\nIkasleek, irakasleekin zein gurasoekin eta hezitzaileekin egin ohi ditu saioak. Matiz elkarteko hezitzailea izateaz gainera, sexologoa eta Berdintasun teknikaria ere bada.\n“Esango nuke berdintasunaren ameskerian bizi garela. Galdetzen baduzu, askok esango dizute berdintasun egoeran bizi garela. Oso barneratuta dagoen ideia bat da, eta gaiarekiko interesa jaisten doa. Jendeak konparatzen du gaur egungo egoera duela 30 urtekoarekin, eta egia da aurreratu dela, baina ez dago parekidetasunik”, dio.\nHezkidetza zer den galdetu ohi die gurasoei saio hasieran eta askotan berdintasun hitza irteten da. Berdintasunean hezteak, ordea, ez du esan nahi berdinak garela eta mezu hori transmititu behar dela. “Dagoen aniztasuna jarri beharko genuke erdigunean aukera eta eskubide berdinak eskaintzeko. Berdintasunaren sinismenean, batzuetan, frustrazio asko daude, eta hori gertatzen da ez garelako berdinak. Oso anitzak gara. Ez gara berdinak baina behar ditugu aukera berdinak”, dio Ortizek.\nJaio aurretik egiten dugu banaketa. Haurtxoak aluak edo zakila izan, horren arabera prestatuko ditugu gela, arropak, jostailuak… Eta Science aldizkariak orain urte batzuk argitaratutako ikerketa baten arabera 6 urterekin neskak mutilak baino gutxiago direla sentitzen dute, eta nerabezaroan autoestimuak behera egiten du. Edertasun estereotipoek badute eragina honetan.\nGizonen artean ere edertasun estereotipoak ezartzen ari dira. Maskulinitate eredu toxikoak daude eta horiek berrikustea komeni da.\nErreferente berriak eskaini\n“Umeek ondo ezagutzen dute politikoki zuzena den diskurtsoa. Hainbat ariketa egiten ditugu geletan, eta argi geratzen da hori. Badakite zer entzun nahi dugun”, azaltzen du Ortizek.\nEgunerokotasunarekin lotutako gaiak edo egoerak ekarri orduko, ordea, datoz ñabardurak. “Euren burua lodi ikusten duten 9 urteko neskatilak, haserretzerakoan etorri handiegia dutelako gaizki sentitzen direnak… Indarrean den feminitate ereduak ez du halakorik baimentzen, eta umeek ere txiki-txikitatik sumatzen dituzte halakoak”.\nMutilen artean ere edertasun estereotipo batzuk ezartzen ari direla ohartarazi du. “Gela batean eskatu nien marrazteko nork bere gorputza, biluzik. Mutilek gorputz gihartsuak egin zituzten, ondo markatutako abdominalekin. Sare sozialetan eredu konkretu batzuk dira nagusi, eta hor orduak ematen dituzte”.\nGure haurrak hiper-sexualizazioa barneratzen ari dira txiki txikitatik. Gabonetako jostailuen katalogoetan, esaterako, desberdinduta daude mutilen eta nesken jostailuak. Mutilenak, orokorrean ausardia eta azkartasuna bultzatzen dute eta espazio handia hartzen dute jolasak dira. Neskendako katalogatutako jostailuak beste mota batekoak dira, zaintza lanak edo gorputzaren edertasun kanonekin loturikoak dira eta espazio txikiagoa hartzen duten jolasak dira. Eta balore horiek txiki txikitatik jasotzen dituzte.\nAukera berdintasuna bermatu\n“Berdintasunean heztea ez da denak berdinak garela transmititzea, baizik eta transmititzea aniztasun handia dagoela eta denok merezi ditugula aukera berberak. Aniztasuna jarri behar da erdigunean”.\nBestelako ereduak erakustearen garrantzia azpimarratu du adituak.\nFamiliendako gako batzuk\n“Gurasoak dira lehen erreferentea, eta horren kontziente izan behar dugu. Etxean ze eredu dugu? Fokua, lehenengo eta behin, geure buruarengan jarri behar dugu. Umeek hori erreproduzituko dute”, dio Ortizek.\nAskotariko jostailuak eta jarduerak eskaintzeari ere garrantzitsu deritzo, ez erreproduzitzeko beti maskulinitate edo feminitate eredu konkretu batzuk. “Bestetik, hartu denbora umeekin gauza hauetaz hitz egiteko. Sortu horretarako espazioak eta eskaini erreferente berriak: emakume kirolariak, zientzialariak… Egon badaude”.\nEmozioak adierazteko espazioak ere sortu behar dira. “Guraso moduan adierazten ditugu gure emozioak seme-alaben aurrean?”.\nIruzkinik ez "Ane Ortiz: “Ez gara berdinak, behar ditugu aukera berberak”"


Ipuin kontaketa | Imanol Lasa Zeberio Gobernantza eta Komunikazio Diputatuaren bloga\nKontalaria izeneko egitasmoaren berri eman dugu gaur Zarauzko udaletxeko pleno aretoan. Hizkuntza Politikarako Sailburuordetzak jarri du martxan, eta Euskara Zerbitzuarekin izandako elkarlanari esker, Zarautz izango da parte-hartzen duen herrietako bat, larunbat honetan. Euskadiko hogei herritan burutuko den espazio ludikoa da Kontalaria. Espazio horretan, pantaila bat eta bideo-kamera bat egongo dira, eta herritarrek aukera izango dute kontu-kontari aritzeko, denen artean ipuin kolektibo, interaktivo eta audiobisual bat osatuz.\nJoan zen larunbatean hasi zen egitasmoa, Bilbon, eta guztira 20 herritatik igaroko da: Irun, Donostia, Deba, Tolosa, Beasain, Eibar, Durango, Arrasate, Oñati, Gasteiz, Laudio, Galdakao, Barakaldo, Getxo, Bermeo, Mungia, Gernika, Lekeitio eta Zarautz. Gure herria izango da, hain zuzen, egitasmoa hartuko duen Gipuzkoako lehena. Esan bezala larunbat honetan izango da, 16:00etatik aurrera eta lau orduz gutxi gora behera, Munoan.\nKamioi bat izango da bertan. Barnealdean, kontu kontari jarduteko pantaila eta bideo kamera izango ditu, eta espazio horretan gauzatuko da ipuin kolektiboa. Kanpoko animazioaren bitartez, parte-hartzea bultzatuko da eta errejidoreak funtzionamenduaren mekanika argituko du. Aurreko parte-hartzaileak kontaturiko istorioa erakutsiko zaio partaideari aurrekoaren kontakizunarekin jarrai dezan. Azkenik, ikus-entzunezko teknikariak, aurrez markaturiko irizpideak erabiliz, ipuina gauzatuko du. Haur nahiz gazte, heldu nahiz adineko, guztiek har dezakete parte.\nIpuin eta istorio guztiak www.kontalaria.com izeneko web orrialdean ikusi ahal izango dira eta batzuk Euskal Irrati Telebistako kateetan emitituko dira, kapsula modura. Ibilbide guztia bukatzerakoan, edizio lana egingo da eta ipuin kolektiboa sortuko da. Guztientzat ezaguna den pertsona batek zuzenduko du proiektua: Fran Lasuen. Izukaitz eta Oskorri musika taldeetako kidea izan zen, bakarkako bideari ekin zion gero, eta musikan bakarrik ez, hamaika esparrutan aritutakoa da: antzerkia, telebista, ipuin-kontalaritza… Sormen eta esperientzia handiko pertsona da, beraz.\nKontalaria kanpainaren helburu nagusia euskararen erabilera espazio publikoetan eragitea da. Baina bestelako ezaugarri interesgarri asko dauzka. Teknologia berriak eta euskara lotzen dituela, belaunaldien arteko harremana eta komunikazioa bultzatzen dituela eta, batez ere, herritarren partaidetzan oinarritzen dela. Denen artean kate bat eratuz ipuin bat sortzea oso ideia polita eta erakargarria da. Hizkuntza eta baloreak transmititzeko bide aparta dira ipuinak, haren ustetan. Ez bakarrik haurrentzat. Beraz, zarauztar guztiak animatu nahi nituzke Kontalarian parte hartzera, larunbat honetan, Munoa Plazan. Euskara eta kultura maite dugun herria gara, kulturgintzan ospe handiko ordezkariak dauzkagu, eta ea gure arrastoa uzten dugun proiektu eder honetan.


12 autonomia-erkidegotako lehen hezkuntzako medikuek greba bat egin dute gaur | Consumer\n12 autonomia-erkidegotako lehen hezkuntzako medikuek greba bat egin dute gaur\nBesteak beste, beren lan-baldintzak hobetzeko eta gaixo bakoitzari denbora gehiago eskaintzeko eskatzen dute.\n12 autonomia-erkidegotako lehen mailako arretako medikuek bat egin dute gaur, besteak beste, “10 Minutu Plataformak” deitutako grebarekin, lan-baldintzak hobetzeko eta pazienteei kontsultak egiteko denbora gehiago eskatzeko.\nOrain arte, Galizia, Katalunia, Nafarroa, Extremadura eta Asturiasko medikuek bakarrik lortu dituzte akordioak Osasun sailburuekin. Lanuzteak 24 ordukoak izanen dira gainerako autonomia erkidegoetan, Euskal Herrian, Balearretan eta Kanarietan izan ezik, horietan hamar minutukoak izanen baitira.\nKolektiboak lehen mailako arretaren aurrekontua handitzea eskatzen du, gaur egun osasun-gastuaren %15. Zehazki, datorren urtean %18ra igotzea eta bost urtean %25era igotzea eskatu dute.\nEra berean, honako hauek ere eskatzen dituzte: preskripzio anitzeko errezeta ezartzea izapide burokratikoak errazteko; medikuen lana modu orekatuan banatzea; lanaldiaren %30 prebentzio, irakaskuntza eta hezkuntza sanitarioan ematea, eta errefortzuko langileen lan-baldintzak parekatzea.\n“10 Minutu Plataforma”-k Familia eta Komunitate Medikuntzako Espainiako Elkartearen (SemFYC) eta beste elkarte batzuen babesa du, eta, gainera, profesionalek gaixo bakoitza artatzeko gutxienez hamar minutu izatea espero du.\nhuelga-eu médicos-eu primaria-eu


Efren Vazquez Moto 2ra - basqueteam\nAmaitu da Munduko Motoziklismo Txapelketa Valentziako Sari Nagusiarekin. Efren Vazquez-ek ez du nahi bezala errematatu aurtengoa Moto 3an, nahiz hartarako lan bikaina burutu zuen igandean. Amaitzeko gutxi faltan, eta burukoen artean lehian zebilela, atzetik jo zuten eta erorita lasterketatik kanpo geratu zen. Txapa eta pinturatik haratago, istripua serioa izan zen: kolpea eta zauriak isteko puntu zenbait jaso zituen Errekaldekoak. Bestalko puntuak, sailkapenari begirakoak, falta, eta azkenean 8.amaitu du mundiala. Denboraldi amaiera, ordea, berrindartuta amaitzeko arrazoirik badu: 2016an Moto 2an aritzeko kontratua lotu berri du Ioda Racing taldearekin.


MURIETA / CONJUNTA - Landarte\nMURIETA / CONJUNTA\n“Uztail honetan 4 aldiz egon gara Murietan. Batzuetan bisita pertsonalak izan dira, ingurua hobeto ezagutzeko. Besteak, berriz, gidari lanak egin dizkiguten eta herriari eta bertako biztanleei buruzko gauza interesgarriak kontatu dizkiguten bizilagunei egindako bisitak izan dira. Izan ditugun elkarrizketa eta ezagutu ditugun problematika eta egoera eta bizi izan ditugun sentsazio guztien artean, udan zehar hausnartzeko ideia batzuk geratzen ari zaizkigu.\nEserleku ugari dago herri osoan barna. Ia etxe edo espazio publiko bakoitzak du bere eserleku korritua, freskoan eseri eta hitz egiteko, atseden hartzeko edo arratsaldea pasatzen ikusteko. Murietako herritarren arteko harremana errazten duten topagune xumeak dira.\nMakaldi handiak, espazio ia magikoak zuhaitzen altueragatik, haizeak sortzen dituen mugimendu eta soinuengatik, ematen duten itzal atseginagatik eta naturaren eta giza ekintzaren nahasketa perfektua den erretikula ordenatu baten errepikapen ia infinituagatik.\nIbaialdea, gozamenerako eta memoriarako lekua. Bizilagunekin izandako elkarrizketetan ia guztiek kontatu digute ibaiarekin eta antzinako bainu-eremuarekin beti izan duten harreman berezia: sortzen zen presa, arrantzan emandako arratsaldeak, jolasak…\nAzken urteotan asko eraldatu da, bai azpiegitura berriak sortu direlako, bai Egaren emaria jaitsi delako. Gune hau erakargarria eta atsegina da oraindik ere, baina, agian, neurri batean, jatorrizko izaera galdu du, eta, hainbat gorabehera tarteko, hainbat puntu zabar sortu dira; interesgarria litzateke horiek leheneratzea herriarentzat”.\nVALLE DE ARCE / PROTOCOLECTIVO / Presentación de «DESCAMINO» 2/2\nVALLE DE ARCE / PROTOCOLECTIVO / DIARIO DE NAVARRA\nVALLE DE ARCE / PROTOCOLECTIVO / Presentación de “DESCAMINO” 1/2\nMURIETA / CONJUNTA / “Goitik begiratuta”


Industriako berriak - Shenzhen Sui Yi Touch Computer Co., Ltd.\n"Argazki Marko Adimenduna" erabilera anitzeko gailu elektroniko adimenduna da, etxeko bizitzan eta negozioan funtzio garrantzitsuak dituena. Argazki-marko adimenduna etxeko argazki-marko adimendun gisa erabil daiteke. Merkatuan dauden argazki marko adimendunak funtzio eta ezaugarri batzuk ditu, eta ......\nZein da McDonald-en eskaera egiteko makina\nNola hobetu dezakegu zerbitzuaren kalitatea, jatetxeen lehiakortasuna hobetu eta kostuak murriztu? Jatorrizko ereduaren arabera, ez da bideragarria. Malgutasunak soilik alda dezake statu quo-a. Gaur egun, McDonald's janaria eskatzeko makinak jangelako mahaira bultzatzen dira irtenbideetako bat.\nAutozerbitzua eskatzeko makina ostalaritzako industrian moda bihurtu da\nPertsonen bizitzan teknologia pixkanaka txertatuta, autozerbitzu ekipamenduek erosotasun handia ekarri digute. Adibidez: autozerbitzuko txartelak, autozerbitzuko kutxazainak, etab.\nAutozerbitzuaren ordainketa-kioskoaren abantailak: supermerkatuetako eskulanaren kostuak murriztu\nEten ari den merkataritza elektronikoaren negozioaren testuinguruan, Self Service Checkout Kiosk-en abantailak komenigarriak izateaz gain, eskala handiko supermerkatu integral tradizionalentzako espazio gehiago eskaintzen dute espazioaren erabilera handitzeko eta eskulanaren kostuak murrizteko.\nSelf Service Checkout Kioskoaren esperientzia\n"Erosketa azkarra, ilara gutxiago eta aukera errazak supermerkatuetako erosketen askatasunari joko osoa emateko"\nJanari txikizkako aplikazioetan Self Service Checkout Kiosk ezartzearen abantaila ugari dago\nRob Meiner-en arabera, Aurora, Illinois, Peerless-AV enpresako salmenta ingeniari tekniko nagusia da. â € œBezeroentzako, Self Service Checkout Kiosk-ek esperientzia azkarragoa eta erosoagoa eskaintzen du, abiadura eta poltsa prozesua kontrolatzeko. Self Service Checkout Kiosk-ek denbora aurrezteko ......


Larru eta beste KONPONKETAK\nLAN BEREZIAK LARRU ETA BESTE MATERIALETAN\nArlo aunitzetako konponketak, larrua, kirol edo beste motako disziplinetarako, hegal librea, zalditegia, automobilismo edo motoziklismoa bezala.\nManga, zorro, edo poltsoak egitea, neurrira, eta guztiz pertsonalizatuak.\nMotorra eserlekuak konpondu edo guztiz aldatu dezakegu, itsan ehun materialak, zehazki klima txarrerako pentsatutak, edo larrua erabiliz. Ukabilak fornigaitu, eskularruak konpontzea, edo alforja berriak egitea.\nEserlekuak, zintzak, akzioak, uhalak.. Egin eta konpondu egiten ditugu. Teknika berriak eta zaharrak erabiliz, eskuz jostea bezala. Beti lehen kalitateetako behi .larrua erabiliz.\nleku brean tapizeriak josten ditugu, bolante eta pomo forratzeak, material sintetiko edo larru naturala erabiliz. Westfalia motako lonak konpontzen ditugu, eta autokarabana eta kanper ibilgailuetarako funda, gortinak, etabar konpondu eta egiten ditugu.\nMendi eta Parapentea\nMotxila, polaina eta poltsa konponketak. Larru eta nylon uhal aldaketak, Hega arnes eta aulki konponketak. Botak kordinoekin ez nahasteko moldatzen ditugu. GoPro motako kamarak eramateko arnesak egiten ditugu.


«Espero dut orain sendaezinak diren gaixotasunak sendatzen ikustea» | Gizartea | Berria\nAitziber Arzallus - Gipuzkoako Hitza Tamaina handiagoan ikusi\nAitziber Arzallus - Gipuzkoako Hitza -\n2022ko urtarrilak 17 09:12\nGarunak eragiten zion lilurak bultzatuta, neurologia ikastea erabaki zuen Itxaso Martik (Iruñea, 1974). Zestoan bizi da egun. Ibilian-ibilian, ordea, konturatu zen helduen mediku izateak baino askoz gehiago betetzen zuela umeena izateak, eta horretan espezializatzea erabaki zuen; hamazazpi urte eta gero, baita osasungintza publikoan neuropediatra gisa lan egiteko helburua betetzea ere. Donostia ospitalean lan egiten du egun, gustuko duen horretan. Esan du “oso pozgarria” zaiola bere lanak haurren bizitzak hobetzeko balio duela ikustea, aitortu duen arren bestelako uneak bizitzea ere “sarri-sarri” tokatzen zaiola.\nNeurologoa, pediatra eta irakaslea zara, baina zer ordenatan?\nHasieran, neurologo izatea zen nire asmoa, eta intentzio horrekin ekin nion bideari.\nNire gurasoak, biak, neurologoak dira. Aita, Jose Felix Marti Masso, Gipuzkoako osasungintza publikoan lanean hasi zen lehenbiziko neurologoa izan zen, 1975ean, eta ama, Nieves Carrera, bigarrena, 1977an. Gerora, aitak Donostia ospitaleko Neurologia Zerbitzuaren ardura izan zuen urte askoan, erretiroa hartu zuen arte. Beraz, etxean ez dut besterik ikusi izan, eta, gainera, gustatu egiten zitzaidan; medikuntza eta garuna beti iruditu izan zaizkit oso interesgarriak. Hala, medikuntza ikasi nuen, eta neurologian espezializatu nintzen. Gustura nengoen, baina barruko mediku egoiliar (BAME) izateko hirugarren urtean, derrigorrezko errotazio batean, Bilbon neuropediatria arloan bi hilabeteko formakuntza bat egitea egokitu zitzaidan, eta pila bat gustatu zitzaidan. Garuna, bere horretan, oso interesgarria da, baina garuna garatzen ari den garai horretan gertatzen diren gauzek erabat liluratu ninduten.\nUmeekin lan egitea nahiago duzu, helduekin lan egitea baino?\nHelduekin gertatzen zitzaidana zen denbora kontra geneukan sentipena neukala. Adibidez, pertsona bat Parkinsonen gaitzarekin hasten zen, tratamendu bat jarri eta ondo erantzun zezakeen, baina, gaixotasun degeneratiboa izanik, beti okerrera joaten zen dena. Umeetan, iruditzen zitzaidan kontrakoa gertatzen zela, egiten nuen guztiak eragin ona izango zuela umearen bizitzan. Konturatu nintzen askoz gehiago betetzen nauela umeekin aritzeak.\nEta aldatzea erabaki zenuen?\nNahi bai, baina ez da horren sinplea. Hitz egin nuen Bilboko neuropediatrarekin, Carmen Garaizarrekin, eta hark esan zidan helduen neurologia bukatu eta haurrenean espezializatzen banintzen, neuropediatra gisa lan egin nezakeela gero. Hala, helduen neurologiako lau urteak bukatu nituenean, Parisera joan nintzen bi urtez, haurren neurologian espezializatzeko.\nNeuropediatriaren barruan, gaixotasun arraroak ere aztertzen dira, baina, arraroak direnez, ez dira askotan ikusten. Horregatik, komeni izaten da jende asko ibiltzen den lekuren batera joatea, ahalik eta kasu gehien ezagutu eta aztertu ahal izateko.\nBaina handik bueltan ez zenuen esperotakoa topatu hemen…\nBueltatu nintzenean, saiatu nintzen lana topatzen neuropediatra gisa, baina konturatu nintzen ospitale publikoetan ez zela posible. Izan ere, hemen, pediatriako espezialitate guztiak pediatriatik hasita egiten dira; horietan lan egin ahal izateko, pediatra izatea eskatzen zidaten. Lan egin nezakeen zentro pribatu batean, izan nezakeen neure kontsulta, eta ospitale publiko jakinen batean lan egin nezakeen. Madrilgo 12 de Octubre ospitalean, adibidez, horrela antolatuta daude, Espainiako Neuropediatria Elkarteak, berez, onartzen baitu aukera hori. Baina, gero, hemen, praktikan, ezin da lortu postu bat, sistema beste era batera antolatuta dagoelako. Orduan erabaki nuen berriz BAME azterketara aurkeztea. Egin nuen, atera nuen plaza, eta pediatria ikasketak egin nituen.\nGuztira zenbat urte igaro ziren ikasten hasi zinenetik lanean hasi zinenera arte?\nHamazazpi urte. Azken hamar urteetan barruko mediku egoiliar gisa aritu nintzen lanean, eta kobratu egiten nuen, baina hamazazpi urte behar izan nituen nahi nuen lekura iristeko. Normalean, ordea, motzagoa da ibilbidea. Aurrena, medikuntzako sei urte, BAME azterketa prestatzeko beste bat, eta, gero, pediatrian espezializatzeko, barneko mediku egoiliar gisa beste lau urte. Pediatriaren barruan espezializatu nahi duenak, beste urtebete ere egin behar du gero. Azken hori ez da izaten ofizialki antolatutako urtea, nahiz eta hala izan beharko lukeen.\nAlferrik jardun zinen sentipenik ba al duzu?\nEz, ez. Hara eta hona ibili nintzen urte horietan leku asko ezagutzeko aukera izan nuen; ikaragarri ikasi nuen, oso ondo pasatu ere bai, eta, gainera, lanean jardun nintzen. Beraz, oso urte aberasgarriak izan ziren, zentzu guztietan.\nZure kontsultan zeintzuk dira diagnostikorik ohikoenak?\n2-3 urteko umeetan, hizkuntzaren atzerapena, eta mila arrazoi izan daitezke: ez duela ondo entzuten, autismoa, atzerapen orokorra, hizkuntzan atzerapen zehatza… Pixka bat zaharragoetan, 7 urtetik 10 urtera bitarteko umeetan, ikasteko orduan dituzten arazoengatik etorri ohi dira asko: arreta faltagatik, denbora asko pasatu arren ez dituztelako edukiak bereganatzen… Eta horren atzean ere arrazoi ugari egon daitezke: benetako arreta falta izatea, dislexia bat, gaitasunetan gabeziaren bat, gaitasun handikoa izatea, arazo emozionalak…\nHorrenbeste aukeraren artean, ez da erraza izango aurrenekoan asmatzea…\nEz; oso zaila da, are gehiago kontsultak ordu erdikoak izaten direla jakinda. Horregatik, sekulako garrantzia dauka eskolarekin elkarlanean jarduteak, eskolako irakasleek eta bideratzaileek ume horren inguruko ahalik eta informaziorik zehatzena emateak, bestela ezinezkoa baita garapenaren jarraipena behar bezala egitea. Azken urteetan, ildo horretako egitasmoak egiten hasi dira hezkuntzan, eta poztekoa da, baliagarriak direlako arazoak lehenbailehen detektatzeko eta konponbidean jartzeko. Hala ere, irudipena daukat ikasteko arazoak gehiegi medikalizatzeko joera daukagula. Pare bat ikasgaitan ondo ez ibiltzeagatik, ez du esan nahi ume horrek mediku arazo bat daukanik. Izan daiteke ez gustatzea, interesik ez izatea, edo izan daiteke beste batzuei baino pixka bat gehiago kostatzea ere, baina horrek ez du esan nahi derrigorrez nahasmenen bat daukanik. Jendea etortzen da kontsultara semea edo alaba matematiketan ondo ez dabilela esanez, hori justifikatuko duen arrazoi edo izen baten bila, baina askotan erantzuna izaten da aniztasuna horixe dela eta denok ez garela berdinak. Alde horretatik, pena da hezkuntza eredua bera horren zurruna izatea eta ez izatea anitzagoa, horrek aukera emango bailioke ume bakoitzari bere martxan garatzeko, arazo bat balu bezala tratatu beharrik gabe.\nGaixotasun arraroak eta kronikoak dituzten umeekin lan egitea ere egokituko zaizu, ezta?\nBai, horiek dira nire kutunak.\nZiur asko egoera zail eta triste ugari bizitzea tokatuko zitzaizun. Nola egiten zaio aurre horri?\nOso gogorra da; inoiz ez zara ohitzen, eta, urteetan aurrera noan heinean, gero eta okerrago daramat kontu hori. Gazteagoa nintzenean, gaixotasun arraro bat zeukan ume bat ikusten nuenean, nolabait esateko motibatu egiten nintzen, nola edo hala buelta ematea lortuko genuela konbentzituta. Guraso naizenetik, ordea, amorrua eta atsekabea sentitzen ditut, parean ditudan guraso horiek senti dezaketena askoz hobeto uler dezakedalako. Azken urteotan egindako aurrerapen eta hobekuntzei esker, diagnostikoak asko erraztu eta azkartu dira, eta nabarmendu nahi nuke baieztatuta dauden gauzak osasungintza publikoan egin eta erabiltzen direla, izan proba diagnostikoak, izan tratamenduak, izan merkeak nahiz garestiak.\nNola prestatzen da norbera gurasoei beren bizitzako atsekaberik handiena emateko?\nEz dakit; nik oraindik ez dut ikasi. Oso-oso egoera gogorra izaten da. Bi momentu izaten dira: lehenbizikoa, gurasoei esaten diezunean gauzak ez doazela ondo eta pentsatzen duzula beren umeak daukana zerbait larria dela; eta, bigarrena, diagnostiko zehatza ematen diezunean, eta esaten diezunean momentuan ez daukala sendabiderik. Guri, behintzat, unibertsitatean ez ziguten irakatsi hori nola egin. Egia da gaur egun garrantzi handiagoa ematen zaiela gauza horiei, baina are gehiago eman behar zaiela uste dut, momentu horretan guraso horiekin izaten duzun jarrerak sekulako garrantzia daukalako. Nik buelta asko ematen dizkiet gauza horiei, eta beti saiatzen naiz momentua prestatzen, toki eta une egokia aukeratzen, eta zer eta nola esan behar diedan ondo neurtzen.\nHarreman berezia sortzen al da gaixotasun kronikoak dituzten umeen familiekin?\nSaiatzen naiz gertuko harremanak eraikitzen eta hor nagoela erakusten, baina ez dakit lortzen dudan, ez bainaiz iristen. Beti sentitzen dut norbaiti mezua ez diodala erantzun, deia ez diodala bueltatu, eskatutako txostena ez diodala prestatu… Egin beharko nukeen dena egitera sekula ez naizela iristen, eta beti nabilela atzetik eta barkamena eskatzen. Gainera, ahal dudan guztia saiatuta ere, jakitun nago eta ulertzen ditut familia horiek nirekiko izan ditzaketen sentimenduak: ez naiz berri pozgarriak ematen dizkien lagun bat; ni azaltzen naizen unea haientzat sekula ez da izaten erraza, eta badakit hala dela.\nGaur sendaezinak diren gaixotasunetako asko aurki sendatzeko modukoak izango direla uste al duzu?\nAzken urteotako martxari eusten badiogu, baietz uste dut. Duela gutxira arte, antzeko ezaugarriak zituzten gaixotasun guztiak zaku berean sartzen genituen, baina gaur egun gai gara horietako askori beren izenez deitzeko, eta bakoitzaren ezaugarriak zehaztasun handiz azaltzeko. Hori da lehenbiziko urratsa bidean tratamendu egokia eman ahal izateko, eta emaitzak ikusten ere hasi gara. Muskulu atrofia espinala deituriko gaixotasunaren ondorioz, adibidez, 2 eta 3 urteko umeak hil egiten ziren duela gutxira arte, eta orain badago horri aurre egiteko terapia geniko eraginkor bat. Ziur asko bide horretatik etorriko dira datozen urteetako aurrerapenik esanguratsuenak ere.\nZenbat denbora beharko dela iritzi diozu?\nNik espero dut orain sendaezinak diren gaixotasunak sendatzen ikustea.


Iratxe Azuaga, bidelaria: “Euskarari beldurra galdu diodala eta erosoagoa nagoela sentitzen dut” – Mintzanet\nIratxe Azuaga, bidelaria: “Euskarari beldurra galdu diodala eta erosoagoa nagoela sentitzen dut”\nPosted on 2021-12-15 2021-12-15 Author MintzanetCategories Albisteak, Mintzanet, bere ahotanTags albisteak, bidelaria, euskara, Iratxe Azuaga, Mintzanet, mintzanet bere ahotan\nBarakaldon jaio bazen ere, Bilbon bizi da gaur egun Iratxe Azuaga (1978). Pertsona abenturazalea eta bidaiaria dela dio, natura maite du, irakurtzea bezain beste. Baita euskara ere, nahiz eta ama-hizkuntza ez duen: “Nire arbasoen hizkuntza da eta oso harro sentitzen naiz horrekin. Hizkuntza ederra da”.\nBere inguruan ez dauka norekin euskaraz hitz egin, zaila egiten zaio, horregatik, Mintzaneten izena ematea erabaki zuen duela zenbait hilabete. Kasualitatez egin zuen egitasmoarekin topo, baina oso gustura ari da orain: “Oso gomendagarria da ekimena. Oso erraz eta aberasgarria aldi berean, beraz, ez dago aitzakiarik!”.\nEuskaraz hitz egiteko erraztasuna lortu nahian, Andres Mena legazpiarrarekin elkartzen da online, eta 40-50 minutu inguruko saioak egiten dituzte astero. Andres irakaslea da, eta irakurtzea, natura eta paseoak ematea izugarri gustatzen zaiola kontatu digu Iratxek. Zaletasuna partekatzen dutela jakinda, hizketaldi luzeak egiten dituzte: “Oso jatorra eta hizkuntzaren maitalea da. Gainera, nik bezala, natura maite du eta bere ibiltariak kontatzen dizkit. Denbora pasatu ahala, soltura eta konfiantza handia lortu dugu. Horri esker, euskarari beldurra galdu diodala eta erosoagoa nagoela sentitzen dut”\nAsier Rodríguez Aparicio, bidelaguna: “Kanpoan bizi garenontzat, Mintzanet aukera ezin hobea da“\nPrevious Previous post: Bost minutuko ikastaroa: ‘Euskaltzaindiaren arauak’; ‘Manifestazioetan ongi, kontzertuetan adi; Dorleta Kortazar\nNext Next post: Elisabeth Etchegaray, Argentina: “Mintzanet zubi erraldoia, nahitaezkoa, izan dela esango nuke”


Kardioprotekzioa: desfibriladoreak, biriketako haizagailuak eta RCP EMD112-tik\nAsteazkena, abuztuak 4, 2021\nEMD112k Emergency Expo aukeratu du: bere standean desfibriladoreei, biriketako haizagailuei eta Lucas bularreko konpresio sistemari buruz gehiago jakiteko aukera izango da.\nKardioprotekzioa baina ez bakarrik: EMD112 erreskate profesionalentzako eta laikoentzako prestakuntza ere esan nahi du\nBaina hori ez da guztia! Emergency Expo-ko standean, enpresarekin elkarreragin ahal izango da eskaintzen diren beste aukerak aztertzeko, batez ere orain ezinbestekoa den prestakuntza: BLSD Mass Training, BLSD / PBLSD (Basic Life Support Defibrillation / Pediatric Basic Life Support Defibrillation) ikastaroak BLSD eta enpresei zuzendutako ikastaroak, lehen sorospenei eta desfibriladorearen erabilerari zuzenduta.\nEMD112, kardioprotekzioaren kulturaren hedapen sakona izan baita beti, jende arruntaren "hezkuntza zibikoa" laguntzea eta operadore profesionalaren prestakuntza laguntzea du helburu: etorkizunean ezaguna izatea. datozen urteetan desfibriladore bat, bihotz geldialdia, BLSDa, bihotz biriken bizkortzea bezalako baldintzekin aldatuko dira egoera erabakigarri askotan.\nEta albistegiek frogatzen dute.\nLarrialdi Expo-n EMD112 - Echoes Medical Division standa bisitatzeko mila arrazoi on daude.\nEta Roberts harro dago hura antolatzeaz.\nIKUSI ORAIN EMD112 BOHOA LARRIALDI EXPOAN HEMEN KLIKATZEN\nBabesak Erreskate Operazioetan: SuisseRessources Produktuak Larrialdi Expoan\nPediatria, MicroRNA analisia etorkizuneko bihotzeko eta giltzurrunetako gaixotasunen iragarlea: ikerketa Sinai menditik abiatuta\nBonberoak Argentinan: Buenos Aireseko Voluntarios de La Boca brigadaren historia\nIsrael, erremediorako telemedikuntza: etxeko paramedikoen zerbitzu berria\nOhatzak, biriketako haizagailuak, ebakuazio aulkiak: Spencer produktuak standeko standean ...\n112 SORDI: Italiako gorrei zuzendutako larrialdietarako komunikazio ataria


Bihotza da gorputza, askatasuna bihotza – Gehitu.org\nHome > Sin categorizar > Bihotza da gorputza, askatasuna bihotza\nMUNDU BERRI BAT GUZTIONTZAT, kantu ta bideoklipak BIZIPOZA elkartea osatzen duten 11 elkarteentzako ekoiztutako lana da, 34 euskal sortzaileekin elkarlanean egina. Bertan 12 abestiz eta 11 bideoklipez osatutako CDa eta DVDa aurkituko dituzue. Honetaz gain, liburuxka formatuan eta elkarteek ilustrazio banarekin, bakoitzaren deskribapena, ipuintxoa eta abestiaren letra topatuko dituzue. Elkarteen eta euskal kultur sortzaileen arteko elkarlana da elkarteen kantu eta bideoklipen proiektuarekin oinarri nagusia. Elkarteek egunerokoan lantzen dituzten gaiak eta haien errealitateari buruzko abestiak eta bideoklipak dira, elkarte bakoitzaren mezua musika, hitza eta irudiaren bidez gizarteratzeko helburu dutenak.\nBIZITZA DA GORPUTZA, ASKATASUNA BIHOTZA abestiaren bideoklipa ikusi dezakezue hemen.\nMusika: Xabier Zabala Garcia.\nLetra: Bihotz Gorospe.\nAhotsak: Yogurinha Borova eta Bihotz Gorospe.\nIrudiak: Arena Comunicación audiovisual\nZeinu hizkuntza: Ainhoa Moiua.\n"AHALDUNTZEN DUTEN EMAKUMEEN KOMIKIAK" FANZINEAREN AURKEZPENA


Usurbilgo jaien balantzea egiteko bilera uztailaren 15ean - Usurbil - Noaua.eus\nUsurbilgo jaien balantzea egiteko bilera uztailaren 15ean\nNoaua Aldizkaria 2019-07-11 08:27\nUdako inguruotako hurrengo jaietan murgildu aurretik, balantzerako ordua da. 2019ko herriko festak igarota, balorazio bilera deitu du Jai Batzordeak datorren astelehenerako (uztailak 15) 18:00etan Potxoenean.\nOhi bezala, orain artekoen antzera, bilera irekia izango da honako hau ere. Herritar nahiz eragileak daude gonbidatuak, uztailaren 15eko hitzordura; 18:00etan Potxoenean. Bertan norberak antolaturiko nahiz orohar festen inguruko balorazioa egiteko tartea hartuko da: zerk funtzionatu duen, zer dagoen hobetzeko...\nJai Batzordetik galdetegi bat banatu zaie jaien antolakuntza lanetan parte hartu duten herritar nahiz eragileei. Inkesta hau beteta, ostiral hau (uztailak 12) baino lehen Potxoeneara helarazi edo emailez bertara igortzea eskatu dute. Uztailaren 20rako diru kontuak argitzeko deia egin zaie baita antolatzaileei.\nJai gehiago ate joka\nJoan zitzaizkigun Usurbilgo jaiak, festa giroa halere etenik ez du izango hilabeteotan. Adi hurrengo festen datei, uztaila amaieran eta abuztu hasieran nahiz amaieran parranda giroa nagusituko da, Zubietan lehenik, Urdaiagan segidan eta oporren itzuleran, Atxegalden azkenik. Hemen festa guztion datak, xehetasun gehiago egunotan:\n-Zubietako jaiak: uztailak 24-31.\n-Urdaiagako jaiak: abuztuak 2-4.\n-Atxegaldeko jaiak: abuztuak 23-25.


EH Bildu Nafarroa talde parlamentarioak mozio bat erregistratu du Nafarroako Gobernuari eskatuz “paper aktiboa har dezala eta negoziazioa lehenbailehen bultza dezala” zahar egoitzetako langileen lan-baldintza “duinak” arautuko dituen hitzarmena prestatzeko negoziazioan.\nAlderdi politikoak agerian utzi du “Nafarroan adinekoei arreta ematen aritzen diren langileek ez dutela hitzarmen autonomikorik une honetan”, eta kritikatu du “horrek langileen artean lan- eta soldata alde handia egotea eragiten duela eta, gainera, horiek oso prekarioak izatea”.\nEH Bilduk ohar batean gogorarazi duenez, “sei hilabete baino gehiago igaro dira negoziazio-mahaia osatu zenetik, sektorean ordezkaritza handiena duten sindikatuen (ELA, UGT, LAB eta CCOO), patronalaren eta Nafarroako Gobernuaren ordezkaritzaren partaidetzarekin”. Hala ere, Patricia Perales alderdiaren Gizarte Eskubideen eledunak gaitzetsi egin duenez, “oraindik ez da inolako aurrerapenik ikusi negoziazio horretan”. Hala, gaineratu duenez, “langileen lan-egoerak okerrera egin duela egiaztatu ahal izan dugu, pandemiak eskatzen duen aparteko lanagatik egin behar izan duen gainesfortzuagatik”, aurreko asteartean Nafarroako Parlamentuan egoitzetako langileen ordezkariekin eta sindikatuekin izandako lan-saioari erreferentzia eginez.\nIldo horretan, Peralesek nabarmendu du “premia larria” dagoela egoitzetako, eguneko zentroetako eta etxez etxeko laguntza-zerbitzuetako langileentzako lan-hitzarmenerako negoziazioan aurrera egiteko, “egungo lan-baldintzak arautu eta hobetzeko eta baldintza horiek sektore osoan homogeneizatzeko irizpideak bateratzeko”, erregistratutako mozioak jasotzen duen bezala.\nEra berean, EH Bilduk “balioan” jarri du sektoreko profesionalek egiten duten lana, eta “babesa” eman dio ostegun honetan, urtarrilaren 13an, egoitzetako langileek egingo duten grebari.\nEH Bilduko bozeramaileak adierazi duenez, “egoitzetan, eguneko zentroetan eta etxez etxeko laguntza zerbitzuan egiten den zainketa-lana ezinbesteko lana da eta horrela baloratu behar da. Zerbitzu horien kalitatea bermatzeak, ezinbestean, egungo lan-baldintzak hobetzea dakar”. Zerbitzu horien kalitatea bermatzeak, ezinbestean, egungo lan-baldintzak hobetzea dakar”. Halaber, EH Bilduren “konpromisoa” nabarmendu du, “pertsonan oinarritutako eredua garatzen duten zerbitzu publikoak eta kalitatezkoak hobetzeko, zabaltzeko eta ezartzeko eredua aldaketa baterako bidean lanean jarraitzeko”.


Larrañagak eta Vicentek apirilean jokatuko dute aizkora apustua - Azpeitia - uztarria.eus\nJulene Frantzesena 2022-01-06 10:56\nVicente eta Larrañaga atzo apustua hitzartzean. (Ibon Errazu)\nAtzo hitzartu zituzten erronkaren xehetasun guztiak Tolosako Kantabriko tabernan. Apirilaren 2an edo 9an jokatuko dute desafioa, eta kanaerdiko hamabi enbor zein oinbiko sei ebaki beharko dituzte bi aizkolariek.\nHitzordu batek beste bat ekarri ei du, eta halaxe izan zen atzo ere: Mikel Larrañaga eta Iker Vicente aizkolariek hemendik hiru hilabetera apustua egitea adostu zuten. Azpeitiarrak Tolosako Kantabriko tabernan zuen erronka zehazteko zita jarria, eta otsagabiarrak ez zuen hutsik egin.\n19:30ean elkartu ziren mahaiaren bueltan, eta Andres Osa Sakona eta Kantabriko tabernako Tomas Armendariz izan ziren negoziazioko lekuko. Hainbat tira-bira izan zituzten bi kirolariek apustuan egin beharreko lanak zehazteko orduan, baina 21:15ean mahaitik altxatu ziren, apusturako data jarrita eta erronka zehaztuta.\nHain zuzen ere, apirilaren 2an edo 9an jokatuko dute erronka Tolosako zezen plazan, 18:30ean hasita. Desafioa bota zionean, hamabi oinbiko ebakitzea proposatu zion Larrañagak Vicenteri, baina beste lan batzuk egingo dituzte apustuaren egunean, atzo hala adostu baitzuten: kanaerdiko hamabi enbor eta oinbiko sei ebaki beharko dituzte bi aizkolariek.\nEgurrak nork jarri ere eztabaidarako gaia izan zen atzokoan, baina hori ere adostu zuten, eta bi kirolariek izango dute horren ardura. Zehazki, Vicentek hamar kanaerdiko eramango ditu, eta Larrañagak bi kanaerdiko eta sei oinbiko. Egurrak plazan jartzeaz, berriz, aizkolari azpeitiarra arduratuko da. Kirolari bakoitzak 7.000 euro jarri ditu jokoan; hau da, orotara, 14.000 euro irabaziko ditu garaileak.


Bermeoko Sancti Spiritus udal egoitza “kontzertatutako plazak dituen arretarako udal gunea da, batez ere, gizarte arloko beharrizanak, beharrizan fisikoak, psikologikoak edota ekonomikoak dituzten Bermeoko adineko pertsonentzat, mendekotasuna duten zein ez dutenentzat. Egoitzan banakako arreta integrala eta gizatiarra eskaintzen da, erabiltzaileen gizarte eta osasun ongizatea ziurtatzeko, eta egoiliarren autonomia, duintasuna eta garapen pertsonala bermatzeko”.\nEta erabiltzailea ardatz nagusi duen adineko pertsonen arretarako zerbitzu integrala eta berritzailea izan gura dugu, erakundea osatzen duten pertsonak bertoko sentitzen diren erakunde parte-hartzailea. 80 pertsonako lantaldea gara eta bete-beteko konpromisoa daukagu eman zaigun egitekoarekin: mendekotasuna duten adineko pertsonak jagoteko kalitate goreneko zerbitzu publikoa ematea. Egunean 24 ordu, urteko 365 egunetan.\nGure egoitzak ezaugarri hauek dauzka:\n• Gure langileek eskaintzen dituzte zerbitzu guztiak: erizaintza, zuzeneko arreta, sukaldea, arropa-garbiketa... Jatekoak ere, gure langileek erosi eta prestatzen dituzte bertoko sukaldean. Zerbitzuen gestio zuzena da geure erronka.\n• Egoiliarrengan pentsatuta dago, bai diseinua, baita bertako ekintza guztiak ere.\n• Hurrekoa, eskura-erraza, eta Bermeoko adineko pertsonentzat erreferentea.\n• Gizarte-egoera ahulen dutenentzat egoitza profesionala, gizatiarra eta solidarioa.\n• Parte-hartzea eta kooperazioa errazten ditu, egitura-arlo guztietan.\n• Proiektu orokorraren barruan egiten dituen jarduera guztiak irekiak eta gardenak dira.\n• Baliabideak erabiltzen eraginkorra eta efizientea da.\n• Antolakuntzan eta zerbitzuetan berritzailea.\n• Malgua eta dinamikoa, joera berriei adi eta beharrizanei aurre egiteko prest.


23:31, 3 martxoa 2019ko berrikusketa\n20 bytes added , Duela 11 hilabete\n09:45, 16 abuztua 2018ko berrikusketa (aldatu)\n23:31, 3 martxoa 2019ko berrikusketa (aldatu) (desegin)\n[[Fitxategi:Arabakolautada.jpg|thumb|300px|[[Arabako lautada]], Gasteiz inguruko zabaldia.]]\n[[FileFitxategi:Skånsk slätt.jpg|thumb|300px|[[Eskaniako konderria|Skåne]] probintziako ordokia, [[Suedia]]n.]]\n'''Ordokia''', '''lautada''', '''ordeka''' edo '''zabaldia''' erliebe geografiko mota bat da, maldarik gabeko eta garaiera txikiko lur eremua, gehienbat [[ibar]]ren beheko aldea. Garaiera handia badu, [[goi-ordoki]] izena hartzen du. Erliebe mota egokienetakoa da [[nekazaritza]] eta [[abeltzaintza]] garatzeko.\n=== Alubioi ordokia ===\n[[Alubioi]]zko ordokiak neurri askotakoak izaten dira: [[hektarea]] gutxi batzuk nahiz milaka kilometro koadro har ditzakete.\nDena den, nekazaritzarako egokiak izan arren, arazo larri bat ere badute honelako ordokiek: uholde arriskua. [[Dike]] artifizialen bidez lortzen da ibai ibilguaren maila igotzea, baina, hala ere, batzuetan urak gainezka egiten du. Ildo horretatik, aipatzekoa da nola, kontrolpeko gainezkatzeak egin izan direnean –adibidez, [[Egipto]]n–, uztak urritu egin direla, lurreko [[mea|mineralek]] ez baitute urteko [[lokatz]] metatzeez aberasterik izaten.\n=== Berriki sortutako itsas ordokiak ===\n[[Pleistozeno]]aren azken laurdenean [[plataforma kontinental|kontinenteen plataforma]] altxatu egin zen zenbait eremutan. Azaleratutako plataforma ia guztia uniformea zen erabat, tarteka sakongune txikiak ere agertu arren. Kontinenteen plataforma kanporatu ondoren, zabaldi laua bihurtu zen, baina bazituen, ordea, askorik sendotu gabeko [[arroka sedimentario|harri sedimentarioak]] ere: [[hareharri]] bigunak, [[arbel]]a eta [[kareharri]]a. Geruza horiek guztiak oso makurdura txikia dute itsasoarekiko.\nOrdokiak zertxobait altxatu eta kanporatu ahala, ibaien mailaketa prozesuak aldaketak eragin ditu ordokien azalean. Ordoki zabal horietatik igarotzen diren ur lasterrek ez dute askotan drainatzerik izaten, desnibela oso txikia baita. Horrenbestez, [[zingira]] asko sortzen da. Zenbaitetan, ordea, toles txikiz osatutako goraguneak ere agertzen dira, eta ura erraz itsasoratzen da orduan, ordokiaren azaleko materiala hareatsua izaten baita. [[Ozeano Atlantikoa|Atlantikoaren]] eta [[Mexikoko golkoa|Mexikoko Golkoaren]] kostaldean ([[Ipar Amerika|Ipar Ameriketan]]) daude itsas ordoki sortu berriak.\n=== Deltetako ordokiak ===\n[[uholde|Urak gainezka]] egiteko arriskua egon arren, nekazariz osatutako biztanleria handia biltzen da maiz deltetan. Deltak hustubidez eratutako lubakiz eta hesi artifizialez beteak egon ohi dira gainera. [[Nilo]] ibaiaren delta da nekazaritza intentsiborako erabili zen lehenengoetakoa, [[Antzinako Egipto]]n jada. Ildo horretatik, aipagarria da [[Herbehereak|Herbehereen]] kasua: hain kokaleku geografiko berezia izanik, mendeetan zehar, lurra kendu behar izan diote itsasoari. Hesi bidezko sistema konplexuak erabiliz, ''[[polder]]'' derizten eremu itxiak sortu dituzte, alegia, lantzeko moduko lurrak.\n=== Mendi oinetako ordokiak ===\nAlubioizko mendi oinak lur garaien behealdean egoten dira, [[basamortuko klima|klima lehor]] edo [[klima erdi lehor|erdi lehorlehorreko]]reko eremuetan. Gainalde tolesduna dute: alubioizko konoak banan-banan elkarren gainka geratu direlarik, isurialde [[ganbil (argipena)|ganbilak]] eratu dira, eta horren emaitza dira azaleko toles txikiak. Azpialdean, ondorengo materialak daude: mendiaren oinaldean, ertz zorrotzeko [[legar]]rak; konoaren oinarrian, berriz, [[lokatz]] fina eta [[buztin]]a.\n=== Aintzira ordokia ===\nAzken [[glaziazio|izotzaldian]] aintzira ordoki handiak sortu ziren barnealdeko huste eremuetan: euria gehitzearen eta lurruntzea urritzearen ondorioz, lurrez inguratuak geratu ziren ur masa handiak, higitu ezinik. Lur horiek gaur egun elkorrak dira. Pleistozeno bukaeran are gehiago lehortu zen ingurunea: aintziretara ez zen jadanik ur lasterrik heltzen, eta laster horiek, etengabe lurruntzen zirenez, azkenean idortu egin ziren.\nGaur egun lauak dira, elkortasunari esker hain zuzen. Aintzira ordokien adibide dira, besteak beste, [[Txad (aintzira)|Txad aintziraaintziraren]]ren arroko ordokia (Afrikan) eta [[Kaspiar itsasoa]]ren ingurukoak.\n=== Goi ordokia ===\nGoi-ordokiak, beraz, klima lehorreko lurraldeetako haitz sedimentario horizontalen gainean sorturiko taula formako eremu zabalak dira, ertzak aldapa malkartsuok dituztenak. Ibai sakonak izaten dituzte, eta husteko sistema eraginkorra dute; ibaien arteko [[banalerro]]ak, hortaz, zabalak eta lauak dira. [[Colorado]]ko goi-ordokia da esandako guztiaren adibiderik argiena.\n== Beste mota batzuk ==\n=== Ordoki abisala ===\n[[Ozeano]] sakoneko ordoki laua edo oso malda txikikoa.


Keike - Wikipedia, entziklopedia askea.\nKeike taldea 2002ko udan jarri zen abian Ondarroan. Boskoteak urte bereko negu hasieran bost abestiz osatutako maketa bat grabatu zuen.\nGorka Ruiz "Epi"\nIon Kirru Iparragirre\nNabardura anitzeko rocka egiten dute. Kantu berean abiadura eta ardatz desberdinak erabiltzen dituzte. Euren lehen lana, Oinetan kea, gitarrez betea dago, orain oldarkor eta indartsuak, geroxeago lasaiak eta eztiaren parekoak. Ahotsean beste horrenbeste gertatzen da, Nerea abeslariak egiten dituen erritmo eta erregistro aldaketekin.\nZenbait aldaketekin datoz ondarrutarrak bigarren disko honetan: Axularren ordez, Itxaso, Jauko Barik taldekoak hartuko du gitarra. Kantuak, aldiz, zorrotzagoak dira oraingoan.\nKeike taldeak rock ziztatzaile eta indartsua eskaintzen du. Gitarren pisua garrantzitsua da, baina Keike taldeak bi kontraste nagusi ditu. Alde batetik, Nerea abeslariak erabiltzen dituen ahotsaren bi kontzeptuak, batzuetan garratz eta zorrotz, besteetan goxo eta leun. Eta bestetik, musika eta ahotsaren arteko kontrastea; Keike taldearen rockak bi aldeen oreka oso ongi zaintzen du, hori baita euren ezaugarririk definitzaileena. Keike taldearen rocka bere indarrean samurki egokitzen da belarrietan eta samurtasun horrek Keike indartu egiten du.\nItxaso Gutierrez (gitarra) (Axularrek utzi beharra izan zuen)\nGorka Ruiz 'Epi' (baxua)\nNerea Sanchez (ahotsa)\nDenis Alberdi (bateria)\nJon Kirru Iparragirre (gitarra)\nOinetan kea, 2004 (oihuka)\nOdolez zikinduriko beltza\nGaixorik dago mundua\n"Beldurra mina argia", 2006 (oihuka )\nMinaren inbasioari gerra\nMundua minus bat\nGaztea maketa lehiaketa: 2003 (entzuleen saria)\nkeike taldearen web gunea\nOihuka diskoetxearen webgunea\nOntza produkzioak-en webgunea\nAzken aldaketa 11 martxoa 2021(e)an, 04:19(e)tan\nOrriaren azken aldaketa: 11 martxoa 2021, 04:19.


HAPO eta Landetxa/Katea auzoa | Angula Berria\nHasiera » HAPO eta Landetxa/Katea auzoa\nHAPO eta Landetxa/Katea auzoa\nLandetxako Auzo Elkartea.- 2008an, Hiritar Antolatzeko Plan Orokorraren (HAPO) aurrerapen bat aurkeztu zen eta une honetan udaleko osoko bilkurara eramango da behin behineko onespena ematera. Epe guzti honetan HPOk aldaketa ugari izan ditu: botatzea aurreikusten ziren hainbat etxebizitza eta baserri mantentzea lortu da; hainbat nekazal gune babestea lortu da, kalte egingo ziguten errepideak moldatzea lortu da,… guzti hori, gure auzoko bizilagunen jarrera aktiboari esker izan da. Izan ere, auzo elkartean auzotarrekin hainbat bilera eta bi batzar orokor burutu ondoren egindako 500 proposamen edo alegazio ez ziren huskeria bat izan.\nBestalde, hainbat gauza ikus dezakegu:\nZabaleta eta Oihan Zabaleta eremua: Gune honetan orain eta etorkizunean ere, nekazaritza eta abeltzaintzarako ekintzetara bakarrik bideratzea defendatzen dugu.\nEtxebizitza: Argi dago etxebizitza libreak deritzanak ez direla saltzen, eta Babes Ofizialeko Etxeak (BOE) ere zailtasun handiak dauzkatela egokitzeko/esleitzeko unean. Hortaz etxebizitza politika aldatzea beharrezkoa da. Landetxa-Katea auzoan etxebizitza hutsak bete arte, eremu berrietan etxebizitza gehiago ez eraikitzea exijitzen dugu. Auzoko etxebizitza hutsak bete daitezela alokairu sozialarekin; egitekotan egiten diren etxeak alokairu sozialekoak izan bitez, bai esleitzeko daudenak bai eta etorkizunean burutuko direnak ere.\nMerkataritza: Araso Sasikoburuaren inguruan ez bedi gune komertzialik eraiki. Landetxa-Katea auzoko merkataritza txikiaren defentsa egiten dugu, eta hau, gune komertzial handien ugalketarekin bateraezina da.\nProzesu guzti hontatik ondorioztatzen dugun ikasketa zera da: auzoko partehartze antolatua ezinbestekoa izan dela etxebizitza, baserri, nekazal gune… ez daitezen kaltetuak izan. Azken finean, egitasmo honek kaltetzen zituen bizilagun guztien defentsan atera gara, gure ondare historiko, kultur eta ekologikoaren defentsan.\nLandetxa-Katean, beste behin ere agerian utzi dugu ELKARREKIN EGIN DEZAKEGULA. Hortaz, argi dugu zein bide jarraitu behar dugun.


Bizkaiko Foru Aldundiak 1.100.000 euroko aparteko laguntza prestatu du lehen sektorerako - Lea-Artibai eta Mutrikuko Hitza : Lea-Artibai eta Mutrikuko Hitza\nBizkaiko Foru Aldundiak iragarri du lehen sektoreari zuzendutako ezohiko laguntzen lerro berri bat amaitzen ari dela, COVID-19ak sortutako krisiaren “ondorioak arintzen saiatzeko”. Laguntza horiek urteko lehen hiruhilekoan argitaratuko dituztela eta 1.100.000 euroko aurrekontua daukatela jakinarazi dute.\nLehen sektoreko nekazariek, abeltzainek eta ekoizleek izan ditzaketen galera ekonomikoak “arintzen” laguntzea eta Bizkaiko nekazaritzan eta abeltzaintzan oinarritutako ehun ekonomikoa “mantentzen” laguntzea da aldundiaren helburua.\nHonako azpisektore hauetara bideratuko dituzte diru laguntzak: esnetarako eta haragitarako behiak; ardiak; ahuntzak; untxiak; txerriak; arrautzatarako oiloak eta gizentzeko oilaskoak; erruteko hegaztiak; zezenketarako azienda; sagardoa egiteko sagarren ekoizpena; sagardoaren ekoizpena; mahastizaintza eta barazkien ekoizpena. “Pandemiaren ondorioek ahulduta utzi dute lehen sektorea, eta ziurgabetasun kezkagarrian murgilduta. Osasun-krisiak ekoizpen-sektore horretan izan zituen ondorioak, hasiera batean errenta-galera ekarri zutenak konfinamenduaren eta merkaturatzeko biderik ezaren ondorioz, hedatu egin dira denborak aurrera egin ahala”, azaldu dute.\nDiotenez, merkaturatze-bideak “berraktibatu” ahal izan diren arren, beste ondorio batzuk ere izan dira, adibidez lehengaien eta energiaren prezioaren «igoera nabarmena”, merkatuen “ezegonkortasuna”… Horregatik guztiagatik hartu dute dirulaguntzen ezohiko lerro berri hau abiaraztearen erabakia, “2020an helburu berarekin abian jarri zituen bi deialdiekin bat eginez”.\nHain zuzen ere, aurreko bi aldi horietako datuak ezagutara eman dituzte. Itzuli beharrik gabeko laguntzak ezarri zituzten, “768.684 eurokoak, guztira”. Zenbateko horren zatirik handiena, 415.000 euro, lehen lerroan banatu zuten, eta honako azpisektore hauei zuzenduta garatu zen: sagarren ekoizpena; sagardoaren ekoizpena; mahastizaintza; apaindura-landareen ekoizpena; nekazaritza-turismoko ustiategiak, ardi- eta ahuntz-azienda eta zezenketarako azienda.\nOndoren, esnetarako eta haragitarako behiei laguntzeko 353.684 euroko bigarren dekretu bat argitaratu zuten. Laguntza horien bidez, haragitarako 89 behi-ustiategi, esnetarako behi-azienden 83 ustiategi, ardi- eta ahuntz-azienda duten 52 ustiategi, 62 mahastizain, 34 sagar eta sagardo ekoizle, 12 landare apaingarriren ekoizle eta nekazaritza-turismoko 21 ustiategi artatu ziren.


Udalaren ustez, ezbehar-tasaren bilakaerak Iruñean zirkulazioa gutxitzeko eta abiadura murrizteko beharra egiaztatzen du. Noticias de Navarra\nUdalaren ustez, ezbehar-tasaren bilakaerak Iruñean zirkulazioa gutxitzeko eta abiadura murrizteko beharra egiaztatzen du\nLunes, 5 de Febrero de 2018 - Actualizado a las 20:53h\n2017an bost lagun zendu ziren hirian zirkulazio-istripuen ondorioz. Horietako lau oinezkoak ziren, eta bestea motor-gidaria. Lagun horietako bi semafororik gabeko oinezkoendako pasabideetan harrapatu zituzten, non lehentasuna baitzuten;beste bat semaforoz erregulatutako oinezkoendako pasabide batean, zeina gorri baitzegoen oinezkoarentzat;eta laugarrena, horretarako zedarrituta ez zegoen toki batetik gurutzatzean, tartean sartutako ibilgailuak atzera egiten zuen bitartean. Bosgarren hildakoa motor-gidari bat izan zen, zeinak ibilgailuaren kontrola galdu baitzuen, abiadura ezegokian gidatzen zuenean.\nZauritu larriak mantendu dira eta zauritu arinak murriztu, 2016. urtearekin alderatuta Larriki zaurituen kopurua ia berdin mantendu da aurreko urteari dagokionez (43, 2017an;44, 2016an). Larriki zauritutako 43 lagunetatik 23 oinezkoak izan ziren;11, motor- edo ziklomotor-gidariak;5, ziklistak;eta 4, bidearen beste erabiltzaile batzuk, hala nola beste ibilgailu-mota batzuen gidariak edo hiri-garraioko bidaiariak. Oinezkoen harrapatzeei dagokienez, 11 izan ziren oinezkoendako pasabideetan oinezkoen lehentasuna ez errespetatzeagatik;3, oinezkoek semaforoa gorri zegoenean gurutzatu zutelako;4, horretarako zedarrituta ez zegoen toki batetik gurutzatzeagatik;eta 4, beste arrazoi batzuengatik. Larriki zauritutako 11 motor-gidarietatik 3k ez zuten pasatzen uzteko seinalea errespetatu;beste 3k ez zuten lehentasun generikoa errespetatu (errei aldaketa);2k ez zuten segurtasun-tartea mantendu;eta 3 istripu beste arrazoi batzuengatik izan ziren. Larriki zauritutako ziklista kopuruak behera egin zuen iaz –9tik 5era–. 2 zauritu izan ziren semaforo gorria gainditzeagatik;1, oina lurrean ez jartzeagatik;1, galtzadaren egoera txarragatik;eta 1, lehentasun generikoa ez errespetatzeagatik, kotxe batek erreia inbaditu baitzuen.\nZirkulazio-istripuen ondorioz arinki zauritutakoen kopuruak % 7,3 egin zuen behera: 609, 2016an;565, 2017an, azken hamarkadako kopururik baxuena. Arinki zauritutzat jotzen dira ospitalera eraman eta 24 ordu baino gutxiago bertan ematen dituzten lagunak. Guztira 100 oinezko izan ziren arinki zaurituak;74, ziklista;81 motor- zein ziklomotor-gidari;eta 310, beste ibilgailu batzuetan (turismo-automobilak, autobusak...).\nHirian ezbehar-tasa handiena duten puntuei dagokienez, urteak igaro ahala aldatuz joan dira, Udalak istripu kopurua murrizteko hartu izan dituen neurrien eraginez. 2017an, istripu gehien izan zituen lekua Vianako Printzearen plaza izan zen –baita aurreko bi urteetan ere–, non 47 istripu izan baitziren. Nafarroa Behereko etorbidea, Abejeras kalea eta Azpilagaña elkartzen diren biribilgunean 38 istripu izan ziren;Merindadeen plazan, 34;Nafarroaetorbidearen eta Eneko Aritza kalearen elkargunean, 27;eta Nafarroa etorbidean bertan, La Olivako Monasterioaren kalearekin eta Biurdana kalearekin elkartzean, 26. 20 istripu baino gehiago egon ziren ere Gipuzkoako etorbidea Biurdana kalearekin elkartzen den lekuan, Nafarroa etorbidea eta Sanduzelaiko etorbidearen elkargunean, Nafarroa etorbidearen eta Arcadio María Larraona kalearen elkargunean, eta Bake plazan.\n2017an Iruñeko Udaltzaingoak 378 espediente bideratu zituen zirkulazioaren eta bide-segurtasunaren kontrako delituengatik. Aurreko urtean baino % 8,6 gehiago. Etilometria positiboek % 6,1 egin zuten gora (242tik 257ra), eta derrigorrezko gidabaimenik gabe gidatzeagatik atxilotutakoak % 22,3 igo ziren (67tik 82ra). Administrazio-salaketak % 5 jaitsi ziren, 2016ko 884etatik iazko 841era. Murrizketa horren arrazoia da alkohol-kontsumoaren ondoriozko salaketek behera egin dutela (796tik 748ra), droga-kontsumoaren ondoriozkoek gora egin duten arren (88tik 93ra). 2017an 22.960 etilometria-proba egin ziren, 2016an baino % 21 gehiago;eta substantzia estupefazienteen 162 proba (% 1,8 gehiago). Globalki jarduteko plana\nArlo horretan, Udala plan global bat lantzen ari da, lau jarduketa-lerrorekin, aldiberekoak eta koordinatuak: azpiegituretan jardutea (zirkulatzeko eta mugitzeko bide seguruagoak);neurri hertsatzaileak ezartzea (kontrolak, abiadurari, alkoholari eta drogei buruzko berariazko kanpainak);bide-heziketa (programa osoak eta bizikletendako programa berriak);eta bide-segurtasunaren kudeaketa, hiria mugikortasunaren eraldaketari bide eta laguntza ematen dioten arauez hornituz, hala nola “30hiria” planaren proiektua bera. Azken hau Mugikortasuneko Ordenantza berrian, Bide Segurtasuneko Planean eta Bidegorrien Planean jasota dago, Hiri Mugikortasun Jasangarrirako Planaren (PMUS-HMJP) zirriborroaren ikuspegia eta horizontea kontuan hartuta.\nLehen ekintza-ildoa azpiegituretan jardutea da, oinezkoendako pasabideetan, hain zuzen. Mugikortasuneko lantaldeak oinezkoendako ia 3.000 pasabideen inbentarioa egingo du. Fitxen bidez aztertuko ditu, hartara segurtasun-indize bat eta neurri zuzentzaileak lortzeko. Halaber, oinezkoendako pasabide seguruen katalogo bat sortuko da, halakoak ezartzea errazte aldera. Zentzu horretan, Gómezek adierazi du berehalako jarduketak ikastetxeen inguruetan egingo direla. Berez, jarduketa bat onetsi da jada, Amaiur eta Larraona ikastetxeen inguruko oinezkoendako pasabideetan. Ikastetxe horietan, guraso elkarteekin koordinatuta, eskolarako bide seguruak gauzatzen ari dira. Gainera, beste eskola-gune baten ikerketa hasi da jada, berehala jarduteko. Sagrado Corazón eta Monjardin Lizeoa ikastetxeak dauden ingurunean, hain zuzen.\nZentzu horretan, gainera, seinaleztapen bertikalen inbentarioa egin da, eta zaharkituta edo egoera txarrean zeuden seinaleak ordezkatzen hasi dira. Aldi berean, hainbat kanpainatan bideen seinaleztapena margotu eta birmargotu izan da. “30 hiriaren” aldeko apustua\nBigarren jarduketa-ildoa kontrol-neurriei dagokiena da. Horretan, honako hauek nabarmentzen dira: Udaltzaingoaren plangintzaren barruan, motorren unitatea berreskuratzea, etilometria eta droga-kontrol gehiago egitea, distrazioen zein agirien gaineko kontrolak egitea, motozikletei zein ziklistei kontrolak, etab.;eta jakina, Nafarroan edo estatuan programatutako kanpainak. Halaber, zirkulazioa aginte-zentrotik kontrolatzeko sistema modernizatuko da, Udaltzaingoaren esku jarrita videowall sistema digitala, eta kontrol-kamerak beste modernoago batzuengatik pixkanaka ordezkatuta. Beste radar-kabina bat paratuko da, jada daudenak eta radar mugikorrenak eguneratuko dira, bai eta visualcar sistema ere.\nHirugarren jarduketa-ildoak bide-hezkuntza izango du ardatz. Zentzu horretan, jarraipena emango zaie eskoletako bide-hezkuntzako programei, non iaz 16.383 lagunek parte hartu baitzuten. Aurten unibertsitateekin nolabaiteko harremana abiatu da, bide-hezkuntza esparru horretan ere txertatze aldera. Bide-hezkuntzari buruzko zenbait ekintza egin dira arauak hautsi dituztenendako, bai eta bizikletarekin loturiko bide-hezkuntzari buruzko jardunaldiak ere. Aurten, jarduketa horiekin jarraitzeaz gain, bultzada berezia emango zaie prestakuntza- eta informazio-kanpainei, herritarren kontzientziazioa eta erantzunkidetasuna azpimarratzeari begira eta gidariei, oinezkoei, ziklistei, gurasoei, adineko pertsonei eta desgaitasunen bat duten pertsonei zuzenduak.


Eusko Jaurlaritzak Estatuan erabaki den soldata igoera inposatu eta aplikatu ziren murrizketak bere horretan mantendu nahi ditu • ZUZEU\nEusko Jaurlaritzak Estatuan erabaki den soldata igoera inposatu eta –\nGaur izandako Mahai Orokorrean Eusko Jaurlaritzak ez du inolako negoziazio borondaterik erakutsi. Soldata igoera zein langileen kontsolidazio gaietan ez da Madrilen erabakitzen den bidetik aldentzen. Hori guztia gutxi balitz, komunikabideetan aurretik zabaldu du gaurko mahaian aurkeztu duen erabakia.\nZaharrak berri Euskal Administrazio Publikoen Mahai Orokorrean. Urtero lez, gobernu kontseiluak aurrekontuak langileekin hitz egin gabe autoritarismo hutsez onartu ditu, eta negoziazio mahaia izan beharko lukeen Mahai Orokorra informazio truke hutsera mugatua izan da. Penagarria da, beste behin ere, estatuko gobernuak euskal langile publikoen soldata igoera zuzenean erabakitzea; oso erosoa da inposizioa onartu eta besteari errua botatzea, aitzitik, negoziazio kolektiboaren ukazioa agerikoa da. Langile publikoon soldatetan egindako murrizketak ere ezin ditugu ahaztu. LABek ez du murrizketa hau bere horretan mantentzea onartuko. Halaber, trasladatu duten %2ko igoerarekin eros-ahalmen galera handituko dela salatu nahi dugu.\nLangileen kontsolidazioari dagokionez, zehaztasun eta anbizio gutxiko proposamen bat jaso dugula esan behar dugu: Madrilen etor daitezkeen arau aldaketak EAEn egokitzea, hitzez hitz. LABek hainbatetan aldarrikatu duen enplegu plan integral bat adosteari eta zehazkiago bertako negoziazio kolektibo markoari uko egin dio beste behin ere.\nEra berean, erretiro partzialerako akordioa berritzeko proposamena ekarri du gobernuak mahai gainera. Aurreko urteetan esan genuen moduan, langile finkoentzat soilik egiten den proposamen bat da, legeak jasotzen dituen minimoei erabat lotuta. Guk lan-kontratudun langile guztiei aplikagarria izatea eskatu dugu, baita ordezkoa finkoa bihurtzea ere. Gobernuak gure ekarpenak onartu gabe jarraitzen du.\nTelelanaren dekretuaren zirriborroaren aurkezpena ere egin da. Testuaren aukerak eta arriskuak aztertu eta gure ekarpenak egiteko prestutasuna erakutsi dugu, beti ere lan ez-presentziala emakumeei soilik bideratua izan ez dadin garbi izanda, eta honek langileari eragin diezaizkiokeen gastuak kontuan edukitzea.\nAmaitzeko, zerbitzu publikoen defentsan eta enplegu publikoa sortu eta egonkortzeko norabidean lan egiten jarraituko dugula argi adierazi nahi dugu. Gobernuaren azken urteetako jarrera ikusita, are okerrago bere burua gehiengoan eta inposizioak aldebakarrez ezartzeko gai ikusten duenean, mobilizazioak areagotzea besterik ez zaigu gelditzen; atzo bertan Parlamentuaren aurrean egin bezala, hain zuzen ere.Hori guztia dela eta, greba orokorraren prestaketan ari gara, beste sektoreetako langileekin batera, zerbitzu publikoen defentsan eta langileon eskubideen alde kaleak bete daitezen.


Antzeztearen aldizkari digitala — Teatro.es\nHemen zaude: Hasiera / eu / Argitalpenak / RDE · Antzeztearen aldizkari digitala\nAntzeztearen aldizkari digitala\nTeatro.es · Baliabideak · Revista Digital de la Escena · CDT ataria\nRevista Digital de la Escena aldizkariaren bidez, Antzerkiaren Dokumentazio Zentroak gure herrialdeko errealitate eszeniko askotarikoaren laburpen bat eskaintzen du. Errealitate hori fitxa, argazki, testu, lotura eta ikus-entzunezko dokumentuetan dago jasota. Izan ere, dokumentu horiek ehunka grabazio-orduen laburpena dira, eta irekitasunez islatzen dute Espainiako antzerkiaren ikuspegia.\nALDIZKARI BATEN OROIMENA\n2006. eta 2009. urteen artean, Antzerkiaren Dokumentazio Zentroak Revista Digital de la Escena aldizkariaren lau ale argitaratu zituen DVD-ROM euskarrian.\n2010. urtean erabat aldatu zen Revista Digital de la Escena aldizkaria; euskarria goitik behera eraberritu zen, web orriko nabigazioa arinago joan zedin. Hona hemen aldizkariaren “argazki finkoa”, iaz arian-arian berritu baikenituen haren edukiak.\nRDE aldizkariak erreportaje zabal bat sartzen du urtero, edukiei hasiera emateko, eta, hor, ahalegina egiten du gure agertokietako alderdi jakin bat balioesteko. Eztabaidan atalak eskaintzen duen erreportajean, gure arte eszenikoen lurralde bat sakon aztertzen saiatzen da. Azken urteetan, adibidez, alderdi hauek hartu dira aztergai: Espainiako zirkuaren ikuspegia, antzerkiaren eta ahalmen-urritasunen arteko harremanak, arte eszenikoen munduak Internet den joko-taula berri horrekin duen harremana…\nNabarmenduz atalak bereziki nabarmentzen ditu urtean barrena izan diren albisteak eta gertaerak. Era horretan, gune bat dugu urteurren-ospakizun batzuek izan duten oihartzunaren berri emateko. Gure agertokietako profesionalak gogora ekartzen ditugu eta agur esaten diegu eta, ildo horretan, haien ibilbideetako lanak eta irudiak berreskuratzen ditugu. Urtean barrena banatu diren saririk nabarmenetako batzuk bana-banaka aipatzen ditugu, eta arretaz aztertzen ditugu gure arteko antzezlerik ospetsuenei emandako sari horietako batzuk haien ibilbidea balioesteko. Azkenik, urtean barrena izan diren gertaerarik nabarmenenen berri ematen dugu.\nBozgorailua atalean, gure agertokietako ahotsa bera eskaintzen dugu, profesionalei egindako elkarrizketen eta kritikariek prestatutako azterketen bidez.\nIkuskizunak atalean, ehun ikuskizun inguru hautatzen ditugu, eta haiei buruzko fitxa oso bat eskaintzen dugu, argazkiak eta bideo-zatiak ere sartuta. Guztira, ia bi ordu daude bideoko irudietan jasota, eta mila argazki inguru bildu dira. Ia ehun ikuskizunez eratutako aukeraketa hau egitean –urtero, mila ikuskizun baino gehiago izaten baitira Espainian, lehen emanaldian–, genero guztiak erakutsi nahi izan dira, eta ahalik eta ikuspegirik zabalena azaldu nahi izan da, Espainiako lurralde osoan egiten denari erreparatuta, betiere, kalitatezko irudiak dituzten eta hedabideetan oihartzun zabala izan duten ikuskizunak hautatuta.\nGuk hautatutako dokumentuen hiru bilduma jartzen dizkizugu eskura, audioz, argazkiz, marrazkiz eta bestelako dokumentuz osatutako bildumak. Oso dokumentu baliagarriak dira profesionalentzat eta azterlarientzat, eta, era berean, oso erakargarriak dira arte eszenikoak maite dituzten guztientzat.\nJoan Bilduma digitalak atalera\nOso produktu arina, dinamikoa eta erakargarria landu da. Bertan hezkuntzako tresna ugari aurkituko dituzu, Bigarren Hezkuntzako curriculumean sartuta dauden lanak aztertzeko egokiak.\nCDT zentroak aurkezten duen ikerketa-proiektu honen bidez, berrikuntza landu nahi da euskarrian eta edukietan: milaka dokumentu digitalizatu (prentsa, argazkiak, bideoak, kartelak...), atalka antolatuta, errazago aurkitu ahal izateko.


Txikitan kontatu zigutena gezurra da - GARA\nGaur egun teoria politikoaren ardatzetako bat kontratu sozialak izaten jarraitzen du. Rousseauk definitu bezala, honako kontratua, jendartean bizi ahal izateko pertsonek modu inplizitu batean euren artean egindako akordioa litzateke eta, hartara, egoera basatian eduki askatasuna eskubide batzuen truke galduko lukete. Hemendik sortuko lirateke gure jendartea arautzen duten herritarren betebehar eta eskubideak. Eta hemendik ere arau sozial hauen zelatari izango litzatekeen estatua. Honakoa, II. Mundu Gerraren ostean, ongizatearen estatua sorrarazi zuen kontratu soziala genuke; honen arabera, langileriak iraultzaren bidea alde batera utzi zuen, eskubide sozial eta kulturalen truke. Honaino dena argi.\nKontratu sozial honen eraginpean sortutako langile klaseak, alegia, gure gurasoenak, etekinen zatitxo bat dastatzeko aukera eduki zuen. Langile xumeak ziren, baina eskubideon itzalpean bizi-maila «duina» lortzeko aukera sentitu zuten. Beti bezala, batzuek besteek baino gehiago, baina denek ala denek euren lanaren bitartez bizi maila onargarria lortu zitekeela sinetsi zuten. Hemendik aurrera Eguberrietako parabola kontatuko ziguten txikitan: ondo portatuz gero, saria izango genuen. Gaizki antzera, ikatza.\nOnak izan, ikasi, karrera hautatu, gogor ikasi eta handitzen zarenean, lana izango duzu. Eta halaxe, gure gurasoen ametsa egia bihurtzen, igoera sozialaren atarian geundela uste genuen. Langile xume izatetik karreradunak izatera, aiton-amon eta gurasoen harrotasunerako: azkenean bai, urte luzeetako lan gogorrak eman ditu bere fruituak. Gu langile xumeak izan gara, baina gure seme-alabek etorkizun oparoa dute aurretik.\nEta guk sinistu egin genuen. Onak izan, ikasi, letrak, zientziak, selektibitatea, batzuk ingeniaritza, besteek geografia. Ikasi, azterketak gainditu, parrandaren bat eta konpromiso politikoren bat. Bitartean onak izan eta txikitan bezala Eguberrietako oparien zain.\nHogeita bi edo hogeita hiru urte, batzuk karrera bukatzear edo bukatuta. Kontratuak eskatzen zizkigun betebeharrak konplituta. Eta orain zer?\nOrain ezer ez. Orain ikatza. Orain izorrai. Aldi baterako bizitzetara kondenatuak. Garai likido hauetan bizirauten. Nekez aurkitutako lana, orainaldia betetzeko baino ez. Eta bihar? Zeini inporta, bihar iritsi arte zenbat buruhauste, zenbat alokairu eta zenbat ezinegon. Biharrak bihar, eta zeinek jakin iritsiko den, baina bitartean gaurkoarekin lan. Inprobisatuz, asmatuz, egunero egunerokoa aldatuz. Atzokoak ez du balio, eta biharra ere ez da existitzen. Zer egin? Berdin da, ez dago pentsatzeko astirik. Lanera joan edo lana bilatu, baina hilabete bukaeran alokairua ordaindu eta hozkailua bete. Ezinegona nagusi. Eta nik ez dut biziraun nahi. Nik bizi nahiko nuke.\nTxikitan kontatu zigutena gezurra da. Ez dago tarta zatirik, ez oparirik guretzat. Bidearen erdian likidotasuna eta prekarietatea baino ez. Kontratua hautsi eta berriz ere biharra eraikitzea da tokatzen zaiguna.


Emakumeek eta gizonezkoek denbora erabiltzeko duten moduari buruzko kafe-tertulia dago — Mutrikuko Udala\nEmakumeek eta gizonezkoek denbora erabiltzeko duten moduari buruzko kafe-tertulia dago\nEmakumeek eta gizonezkoek denbora erabiltzeko duten moduari buruzko kafe-tertulia dago Ekimena, bihar, 19:00etan, Luardo etxean izango da, eta EHUko soziologiako irakasle Matxalen Legarreta izango da arduraduna. https://www.mutriku.eus/eu/albisteak/emakumeek-eta-gizonezkoek-denbora-erabiltzeko-duten-moduari-buruzko-kafe-tertulia-dago https://www.mutriku.eus/eu/albisteak/emakumeek-eta-gizonezkoek-denbora-erabiltzeko-duten-moduari-buruzko-kafe-tertulia-dago/@@download/image/kafe tertulia.jpg\nEkimena, bihar, 19:00etan, Luardo etxean izango da, eta EHUko soziologiako irakasle Matxalen Legarreta izango da arduraduna.\nNork garbituko ditu ontziaki gaur gauean? Izenburu hori darama Udal Politika Soziala Batzordeak antolatutako kafe-tertuliak. Bertan, gizonezk eta emakumeen denbora erabiltzeko dute modu ezberdinduari buruzko ariko dira.\nKafe-tertulia EHUKo sozilogiako irakasle Matxalen Legarretak zuzenduko du, eta bihar, 19:00etan Luardon izango da. "Herritar guztiek zabalik dituzte ateak; eta parte hartzera animatu nahi genituzke gainera".


Argia Multimedia. Ebaluazio hezitzailea iruten\nBeharrezkoa al da ebaluazioa hezkuntzan? Zein funtzio betetzen du? Zein funtzio bete beharko luke? Ebaluazio eredu berri baten eraikuntzan bidea egin asmoz, "Egungo eredua irauliz, ebaluazio hezitzailea iruten. Analisia, kritika eta alternatiba" solasaldia antolatu du LAB sindikatuak martxoaren 18an Hernanin.\nHizlariak: Ane Ablanedo (NUP, UPPA, UEU, haurtzaroa zaintzeko haziera eredu prebentiboan aditua), Alexander Barandiaran (HUHEZI, Hazitegi ikertaldeko partaidea) eta Lore Erriondo (EHU) eta ARGIAko Mikel Garcia moderatzaile.


Erromerien inguruko kontuak: Urtetako festak - Ahotsak.eus\nErromerien inguruko kontuak: Urtetako festak
Festa lehenago Elizemendin egiten zen. Urte bakoitzean baserri ezberdin baten ospatzen ziren festak. Etxeetakoek jartzen zuten dirua festetarako, baina soinujolea eta beste zenbait kontu mutil-ardoak ordaintzen zituen. Baserrietan gonbidauak izaten ziren. Apaizari errespetu handia zioten. Gero nesken festa ere bazegoen. Neska-laguntzeak.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZAR-009-030 kodeko bideoa nahi duzula aipatzea: ahotsak@ahotsak.eus\nFesta lehenago Elizemendin egiten zen. Urte bakoitzean baserri ezberdin baten ospatzen ziren festak. Etxeetakoek jartzen zuten dirua festetarako, baina soinujolea eta beste zenbait kontu mutil-ardoak ordaintzen zituen. Baserrietan gonbidauak izaten ziren. Apaizari errespetu handia zioten. Gero nesken festa ere bazegoen. Neska-laguntzeak.\nGaia(k): Aisia » Jai-giroa » Erromeriak , Familia eta harremanak » Bikote kontuak » Ligatzea\n- Bestela, auzuan aldaketak eta, etxe berriyak eta, zeoze izan al da?\n- (A) Itxe berrik? Oain bai, oain arte gutxi. Leheno...\n- (P) Oain bai, itxe berritu ta oain, oaintxe in dia, oain urte gutxi kamiyuak eta in dian hontan, oaintxe moittu da.\n- Pexta nun iten zan ba lehen, pexta, musika ta, dantza ta, nun iten zan?\n- (P) Elizamendiñ.\n- Goian, kaskoan.\n- (P) Hor, Elizamendi.\n- (A) Bai, elizan aurreko zea hoi zan, gu, guk aurreneko horrea ikasi gendun biria.\n- (P) Mandiyua izaten zan.\n- (A) Ta geo aldau itten zan, e! Orduan hua 're zea zan, maiordomua esaten zitzaion ta. Bi, itxe batek hiru urtetan in behar izaten zun, hiru San Sebastian, hiru urtetako San Sebastianeko pextak baserri bati tokatzen zitzaizkon. Ta bi [...] baserriya baldin bazan 'e, berdin. Teillatu beagatik hiru urte ta, gu, bi [...] zan hau 're, ta gu ondo libratzen genun itxe bakarrak bazian urten, hiru urten in ber zianak. Ta, horrek eukitzen zun baiño hark 'e ezin, nahio hola, ta hari paatu iten zitzaion. Ta haren, paatu nahi ez bazitzaion, nor o nork, beak in behar. Ta haben, Isastin 'e ezautuko nun nik pexta iten, haben bextekua zan, bextekuak in zun. Bi [...] zan Isasti 're ta han pexta. Itxe berdiña, bai. Ta [...] itxian ez det zeatu behiñ 'e nik. Etxebesten 'e urte baten ezautu nun.\n- (A) Ta, hor gaiñuntzen Elizamendiñ ta Erromiñen. Urteta beheko zea honek, e! [...] ez.\n- Ordun, zuen artean organizatu behar izaten zan festa, ta txandatuta.\n- (A) Bai, bai.\n- (A) Txandauta in behar izaten zan, hiru urtea, ta in nahi ez bazendun, paatu. Ta paatzen zan. Ordun nik ezautuko nun Errominguai paatzen gure aita zana.\n- Eta dirua, etxeak berak ipini behar izanten zun, edo ayuntamientuak ipintzen zun?\n- (A) Ez, itxiak, itxiak.\n- (P) Itxiak.\n- Soiñujoliak eta beak paatu behar?\n- (A) Ez.\n- (P) Soiñujotzalek...\n- (A) Zeak, mutill-arduak, soiñujolek.\n- (A) Mutill-arduak. Baiño, apaizan hamaiketakua ta [...] izaten zittun; hamaiketakua ez, bazkaia, e!\n- (P) Bazkaia leheno.\n- (A) Bazkaita etortzen zian hiru, hiru apaiz etortzen zian bazkaita.\n- Gaiñea, hura porru-patatakin ez zan konformauko, joe!\n- (A) Hairi zea eman behar! Ta, geo, ba, basarritan ez dakit ba ze pasa zan eo, haikin baiño bakarrik nahio, ta zean ematen hasi zian, Pionen ta. Bazkaia paatu hairi, ta han bazkaltzen [...] nik: hamen hamaiketakua in ta geo bazkaia iten zan, bazkaia iten zan han.\n- Pionen bazkaltzea, ez dao gaizki!\n- (A) Haiek ondo arreglatzen zian.\n- (P) Ez, gonbirauk izaten zian, ba, basarritan.\n- (P) Eta geo apaizak eta etortzen bazian, ta haien, bakizu zuk zer izaten zan. Ordun 'e bakarrik eman eziñ haiei, ta...\n- (A) Bai, apaizakin ordun oaingo alden bildur handiya eukitzen gendun, e!\n- (P) Oain apaizakin ta 're normalo hitz ein ta iten dia. Leheno bildurra bezela, o.\n- Leheno apaiza autoridadia izango zan, autoridadia.\n- (A) Hoixe, gu bildurra. Apaizakin zea bezela pasatzen giñan, txapelkin ibiltzen giñan gu, ta pasaan beti [...] hala in behar izaten, ta!, zea, apaizan paren txapela altxa. Hoixe ezautu gendun guk.\n- Ordun, pexta gehienbat mutill-ardok, e, preparatzen zun. Baiña baserritan ta zea, hamaiketakua ta holako...\n- (A) Bai, apaizan hamaiketakoa bakarrikan zeaik, pexta behintzat tabernan Hamaiketakoa iten zan eta mutill-ardua, ta geo pextako soiñujotzaillek eta mutill-ardoko zeak, kuadrillak paatzen zun, soiñuba paatu. Ta neskak urten eun bat izaten zan, San Sebastian...\n- (P) Biarrena.\n- (A) San Sebastian biarrena, o.\n- A, neskak, e?\n- (A) Zea, neska-pexta.\n- Neska-pexta, e?\n- (P) Nexka-pexta.\n- Ta ze izaten zan hori, ba?\n- (A) Ba, bestela bezelako pextak.\n- (P) Hori izaten zan, ba, nexkak meza jarri aurrena, San Sebastian. Geo, Kandelaia eguna zan. Meza aurrena ateatzen gendun, geuk, neskak paatu. Eta geo, pexta 're, soinuba nexkak paatzen zuen. Nexka-pexta izaten zan. Ta gaiñontzen, mutillak, mutill-ardok...\n- Soiñu-jotzaillek, ba...\n- Zuek, zuek, zuek agintaia ordun?\n- (P) Gu, ariño...\n- Kalabaza earrak emango zenituen, ordun, e? Dantza eskatu ezkeo zuen egunean, e?\n- (P) Bueno.\n- (A) Ordun, hemen, dantzan ta kalabazak geo itxea abiatzen zanen. Geo itxea laundu in behar izaten zaie, ba, neskak bakarrik ez zian jun nahi izaten.\n- Bai, neska-laguntzia ta ingo zan gauez.\n- (A) Huaxe in behar ba geo, ta kalabazak orduan izaten zian.\n- Urrutiaiño jun, ta ordun...\n- (A) E? Ez, abiatutakon, kalabaza ordun ematen zan.\n- Aurretik hitz ein gabe?\n- (A) E?\n- Aurretik hitz ein gabe.\n- (A) Beno, baltsian itten ez bazenun [...] hitz eiten zailla zan. Geo baltsa ta hasi zanen ta hitz eitten zan.\n- Bestela ezin zan hitz ein?\n- (A) Bestela zailla zan., dantzan zean, danok bueltan saltoka gabiltzala... Oain, hurrengo jaitako, gaur juten bazian, ta hurrengo jaitako igual zeatu hitz einda eon, ta. Geo tartian berriz beste bat hobia tokatzen bazan 'e, txarra izaten zan hua hurrengo jaitako hitz einda jartzia ta.\n- (A) Konpromisua. Holaxe ibiltzen giñan!\nBakoitzak abrigu bat eta zapata pare bat\nBere kasa soinua jotzen ikasi\nMotorrek eta bizikletek ekarritako aldaketak